Situasi Ukraine Dorong Jepun Dapatkan Senjata Nuklear?

Melihat situasi di rantau Asia Timur ketika ini, penulis teringat hujah salah satu watak Iris II: New Generation, Choi Min (Oh Yeon-soo). Selepas pihak NSS (agensi keselamatan fiksyen Korea Selatan) menemui empat buah bom nuklear yang dihasilkan pada tahun 80-an, pentadbiran Seoul diketuai Presiden Ha Seung-jin (Jo Sung-ha) merancang untuk menjadikannya sebahagian daripada kelengkapan persenjataan mereka.

Bagaimanapun, rancangan ini dibantah oleh Choi Min yang berpandangan tindakan tersebut boleh saja memprovokasi negara-negara jiran seperti Jepun dan Taiwan untuk melakukan perkara sama. Ini boleh menyebabkan rantau Asia Timur sebagai rantau negara kuasa nuklear.

Dalam konteks dunia sebenar, debat sama ada Jepun perlu mempunyai senjata nuklear atau tidak kembali hangat. Ia bukan saja didorong oleh konflik Rusia-Ukraine yang berlaku ketika ini. Ia turut didorong oleh ujian peluru berpandu Korea Utara termasuk ujian terbaru peluru berpandu balistik antara benua (ICBM) yang dibuat mereka baru-baru ini.

Debat ini dicetuskan kembali oleh bekas Perdana Menteri Jepun, Shinzo Abe. Bagaimanapun, majoriti rakyat Jepun menolak idea ini sekeras-kerasnya terutama bagi generasi penduduk yang pernah mengalami serangan bom atom di Hiroshima dan Nagasaki pada akhir Perang Dunia Kedua (WWII). Malah, 75% responden kaji selidik mahukan Tokyo menandatangani Perjanjian Larangan Senjata Nuklear (TPNW).

Di sebalik semua ini, hujah Abe ada asasnya. Bagi rakan lama beliau Profesor Yoichi Shimada, Jepun harus mempunyai keupayaan serangan awal terhadap China atau Korea Utara termasuk senjata nuklear. Tetapi Abe juga tahu sebarang usaha mendapatkan senjata nuklear bagi Jepun boleh membunuh karier politik mana-mana pemimpin negara Matahari Terbit itu.

Lantas, alternatif yang dicadangkan beliau ialah membenarkan Amerika Syarikat menempatkan bom nuklear di Jepun seperti dilakukan di sesetengah negara Eropah semasa Perang Dingin. Bukan satu rahsia, negara seperti Jerman, Belgium, Itali dan Belanda menempatkan bom nuklear taktikal AS di negara mereka. Jika berlakunya insiden, mereka boleh mensasarkan mana-mana negara bagi pihak AS dengan senjata tersebut.

Tetapi masalah Jepun di sini ialah penguatkuasaan undang-undang anti-senjata nuklear Jepun. Sejak 1971, negara itu telah mengharamkan penempatan mana-mana senjata nuklear di negara berkenaan.

Sejak tamat WWII, Jepun terikat dengan perlembagaan yang bersifat keamanan yang ditetapkan pihak Bersekutu terutama AS. Di sebalik idea menjadikan negara Matahari Terbit itu sebagai pencinta keamanan, hakikatnya terdapat banyak fakta yang menunjukkan sebaliknya.

Dari segi keupayaan tentera laut mereka, tentera laut Jepun dianggap yang terkuat di dunia mengatasi Tentera Laut Diraja Britain (Royal Navy). Satu-satunya kekurangan mereka ialah keupayaan untuk melancarkan serangan awal terutama serangan jarak jauh.

Satu lagi sebab Abe membangkitkan hal ini ialah sejauh mana komitmen AS dalam melindungi Jepun. Tidak seperti Ukraine yang bukan ahli negara Pertubuhan Perjanjian Atlantik Utara (NATO), Tokyo merupakan sekutu Washington. Justeru, AS mempunyai komitmen untuk melindungi Jepun daripada serangan pihak asing termasuk penggunaan senjata nuklear.

Jika dahulu, strategi ini berkesan terutama terhadap Rusia, China dan Korea Utara. Tetapi hari ini, keupayaan ketenteraan China semakin hampir menyaingi AS. Dan komitmen ini semakin dipersoalkan apabila Donald Trump dipilih sebagai Presiden AS pada tahun 2016.

Sepanjang empat tahun penuh kontroversi dan drama di bawah pentadbiran Trump, negara-negara sekutu AS diingatkan bahawa mereka tidak boleh terlalu bergantung kepadanya dari segi pertahanan dan keselamatan. Walaupun Joe Biden kini bergelar Presiden, skripnya juga sama seperti Trump.

Justeru, Prof Shimada merasakan idea ini harus dipertimbangkan demi menjaga kepentingan jangka panjang Jepun. Satu halangan yang perlu diatasi ialah membuang idea pertahanan Jepun merupakan sesuatu yang tabu dan tidak boleh disentuh.

Bagi penulis buku The Abe Legacy, Hiromi Murakami, ia satu isu yang perlu diselesaikan segera. Benar, ia satu isu tabu yang boleh membunuh karier politik sesiapa yang menyentuhnya termasuk Perdana Menteri Jepun Fumio Kishida. Tetapi selepas konflik Rusia-Ukraine, hal ini perlu dipertimbangkan semula agar Jepun tidak lagi diperbudak-budakkan oleh kuasa asing termasuk Korea Utara dan Rusia.

Bola telah digerakkan oleh Abe. Cuma persoalannya ialah apakah Kishida bersedia menjadikan idea ini satu realiti? Jika ya, ini bermakna detik Iris yang dikatakan sebagai senario fiksyen bakal menjadi kenyataan.

RUJUKAN

Wingfield-Hayes, R. (2022, 26 Mac). Will Ukraine invasion push Japan to go nuclear?. BBC News.

Sumber gambar: Toru Hanai/Reuters


Abdul Rahman I: Helang Bangsa Quraisy

Aku nak kenalkan satu nama, iaitu Abdul Rahman I. Digelar sebagai Helang Bangsa Quraisy. Sebaik sahaja dinasti Umaiyyah digulingkan oleh para revolusioner dari Abbasiyah, betapa nasib para kerabat, bangsawan dan keturunan dihabiskan nyawanya oleh para revolusioner. Yang turut menumpahkan darahnya sekali ialah khalifah pertama Abbasiyah itu sendiri iaitu Abu Al-Abbas As-Saffah yang dimana namanya iaitu As-Saffah itu sendiri bermaksud “penumpah darah”.

TETAPI nanti dulu, kami nak bagitahu buku kami KITAB TAMADUN ISLAM baru jer direstock dengan versi cover baru. Kalau korang berminat nak baca post seperti atas ni berkaitan tamadun Islam, kami nak cadangkan cepat buat pembelian di: http://bit.ly/3d2jTWd

Tiada seorang pun yang bernama keturunan Umaiyyah yang selamat, hatta khalifah yang sudah pun pergi meninggalkan dunia yang fana. Habis seluruh makam mereka mereka digali, dan kalau ada peninggalan, habis dibakar kecuali hanya milik Khalifah Umar Abdul Aziz sahaja.

Namun, disebalik tragedi berdarah itu, yang terselamat dari bala ini adalah Abdul Rahman I (lahir pada 731 Masihi), cucu kepada Khalifah Hisham yang ketika itu berusia 20-an. Putera raja ini mendapat gelaran al-Dakhil (Sang Pendatang) dan juga Helang Bangsa Quraisy.

Ketika 80 orang keturunan Umaiyyah dihabiskan nyawa mereka dalam malam yang penuh sadis, ditipu untuk makan malam dan ditawarkan pengampunan, sebelum dibunuh dengan kejam oleh Abbasiyah, Abdul Rahman terkecuali. (Macam Game Of Thrones kan? – The Red Wedding).

Ketika keluarga Umaiyyah diumpan ke sebuah majlis makan malam dengan ditawarkan pengampunan oleh khalifah, sebelum seorang demi seorang dibunuh, Abdul Rahman I lari bersama dengan seorang bekas hamba bernama Badr dan adik lelakinya yang bernama Yahya.

Adik lelakinya mati dalam perjalanan, tetapi Abdul Rahman I sempat sampai ke Sepanyol, di sana Abdul Rahman I berjaya mendapatkan sokongan daripada Bani Umaiyyah yang masih bersisa di sana, dan juga dari suku Berber yang datang dari belah keturunan ibunya.

Kemudian, Abdul Rahman I berjaya menakluk Andalusia dan mengisytiharkan Andalusia merdeka dari Abbasiyah, dan menyambung legasi Umaiyyah yang seterusnya di Sepanyol.

Namun, musuh paling utama ialah Abbasiyah yang sememangnya memerhatikan Abdul Rahman I sejak dahulu. Gabenor Abbasiyah iaitu Al-Ala’ ibn Mughíth bersama dengan ketumbukan tentera yang dianggarkan berjumlah 7, 000 orang telah mengepung kota Carmona yang terletak di Seville.

Kepungan berlangsung selama 2 bulan, dan pada saat bekalan makanan semakin berkurangan, dan juga betapa semangat tentera yang bersama dengan Abdul Rahman I sudahpun berkurangan, maka Abdul Rahman I memilih 700 orang tentera terbaiknya,

Lalu mereka keluar menyerbu dan kemunculan mereka tidak disedari. Abdul Rahman I menggunakan api untuk mengucar-ngacirkan ketumbukan Abbasiyah, dan api tersebut juga dimarakkan dengan dijadikan kesemua sarung pedang mereka sebagai sumber api.

Akhirnya, betapa selepas itu, tentera Abbasiyah berjaya dikalahkan dan kepala para jeneral yang mengetuai kepungan itu dipenggal pula oleh Abdul Rahman I.

Kepala mereka ini dikumpulkan dalam satu guni bersama dengan label dan juga panji kibaran Abbasiyah yang gugur lalu dihantarkan kepada Khalifah Abu Ja’far Al-Mansur yang ketika itu dalam perjalanan melakukan haji di Mekah.

Menerima kiriman kepala dan khabar angin itu, ucapan yang masyur datang dari mulut ialah, “aku bersyukur kepada ALLAH kerana meletakkan lautan yang memisahkan aku dan syaitan itu!”

Nama Helang Quraisy itu sendiri ada legendanya yang datang dari musuh utama Abdul Rahman I iaitu Khalifah Ja’far Al-Mansur. Ada sebuah legenda menceritakan bahawa Khalifah Abu Ja’far pernah bertanya kepada salah seorang pembesar siapakah yang layak digelar Helang Quraysh.

Maka pembesar tersebut menjawab Mua’wiyah Abu Sufyan. Khalifah Abu Ja’far mengatakan bahawa jawapan itu salah. Maka pembesar itu menjawab lagi bahawa ia pasti Khalifah Abdul Malik bin Marwan. Khalifah Abu Ja’far juga mengatakan tidak lalu beliau sendiri menjawab…

“Helang Quraysh adalah Abdul Rahman yang mampu melarikan diri dengan licik dan dapat menepis sebarang tombak dan bilah pedang. Mengembara sendirian merentasi padang pasir Afrika. Menghitung nasib tanpa mempunyai sebarang tanah dan harta.

Yang ada dalam diri cuma keimanan dan ketekunan beliau. Baginda mengasaskan sebuah empayar yang pada asalnya berpecah-belah sehingga kerajaan baginda terpisah dengan kerajaan kita oleh lautan.

Tiada khalifah yang mampu berbuat demikian selain baginda. Muawiyah menjadi Khalifah dengan sokongan keluarga Umar R.A dan Uthman R.A. Manakala Khalifah Abdul Malik Bin Marwan dilantik atas wasiat oleh bapa beliau. Manakala Abdul Rahman menjadi khalifah tanpa sokongan sesiapa tapi keazaman yang dikurniakan Allah kepada baginda.”

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF


Bateri Berlian Sebagai Sumber Tenaga Elektrik Masa Hadapan

Kilauan berlian pada barangan kemas dianggap rakan baik bagi golongan Hawa. Namun siapa sangka, ia boleh dijadikan sebagai bateri untuk menjana tenaga elektrik selama seabad.

Dengan nilai sebegitu rupa, tidak hairanlah mengapa para saintis sedang menimbang untuk menggunakannya sebagai bateri prob angkasa lepas dan peralatan perlombongan bawah tanah.

Bateri sebegini menjana tenaga elektrik dengan menggunakan berlian buatan manusia bila diletakkan dalam lapangan radioaktif.Sekiranya radioaktif ini dapat dikawal dan dihalang dengan cara melitupi bateri dengan kepingan aluminium atau mana-mana kepingan besi lain, maka ia boleh diaplikasikan dalam pelbagai perkara.

Sebagai antara bahan yang paling keras di dunia, berlian digunakan secara meluas sebagai peralatan industri dan boleh juga diubah sebagai semikonduktor.

Institut Sains Bahan Kebangsaan Jepun (NIMS) menerusi Kumpulan Semikonduktor Luang Jalur Luas sudah menghasilkan peralatan semikonduktor ringkas sebagai bukti konsep tersebut boleh berjaya.

Bateri berlian atau bateri betavoltaik berupaya menjana tenaga elektrik dengan syarat bateri masih berada dalam lingkungan radioaktif.

Dalam lingkungan ini, bateri menerima sinaran beta isotop-isotop seperti karbon-14 dan nikel-63. Bateri ini juga mempunyai jangka hayat yang lama kerana kedua-dua isotop mempunyai kadar separuh hayat kira-kira 5,700 dan 100 tahun.

Silikon karbida menjadi asas kepada bateri betavoltaik yang digunakan oleh Amerika Syarikat dan syarikat-syarikat lain. Begitupun, untuk menjadikan berlian sebagai asas bateri ini bukan sesuatu yang mudah.

Hal ini demikian kerana untuk bahan terpakai sahaja menghasilkan kadar pertukaran haba sebanyak 28%, antara yang tertinggi di dunia dan menghampiri had teori tetapi itu di peringkat elemen.

Pada peringkat awal pembangunan bateri mereka, pasukan NIMS yang diketuai Satoshi Koizumi menggunakan elektron untuk menjana elektrik.

Namun selepas ini, mereka akan menggunakan isotop nikel-63 sebagai cara menjana tenaga elektrik.

Seperti pengeluar bateri lain, NIMS masih berdepan masalah menjadikannya lebih efisien dengan meningkatkan output kuasanya. Setakat ini, bateri berlian hanya mampu menjana mikrowat elektrik.

Namun begitu, ia masih ada potensi. Ianay kerana karbon-14 banyak didapati pada permukaan grafit yang digunakan di loji-loji nuklear dan boleh diambil apabila loji ini ditamatkan operasinya.

Kerajaan Britain menerusi Lembaga Tenaga Atom Britain dan Universiti Bristol sedang mengkaji kegunaan bateri tersebut.

Walaupun rancangan menghasilkan bateri berlian masih belum dinyatakan secara terperinci, sekiranya berjaya, Britain boleh menjana tenaga elektrik untuk ribuan tahun.

Selain sebagai alternatif sumber tenaga elektrik, ia dilihat alternatif terbaik untuk bateri plutonium yang dipasang pada prob-prob angkasa lepas.

Menurut Koizumi, ia masih boleh berfungsi dalam suhu panas dan mempunyai struktur yang lebih ringkas berbanding bateri plutonium.

Artikel ini turut boleh dibaca di laman portal ekonomi dan kewangan kami, The Outlook Asia.


Hentaman Asteroid Menyebabkan Beruk Hidup Tanpa Pokok

Takdir menentukan ada peristiwa besar berlaku 66 juta tahun dahulu. Sebutir batu 9.6 kilometer lebar sedang membelah ruangan angkasa dengan kelajuan 108,000 km/j. Dan di hadapannya adalah Bumi yang indah dengan permukaan biru hijau.

Hari ini kawah besar di Semenanjung Yucatan menjadi saksi apa yang berlaku demikian hari. Lebih kurang 75 peratus kehidupan lenyap kerana tidak mampu hidup akibat gangguan pada ekosistem.

Heηtαmαη batu ini menyebabkan langit ditutup debu terlalu tebal untuk cahaya Matahari. Tanpa cahaya ini, Bumi menjadi padang jarak padang terkukur yang sejuk sekurang-kurangnya selama 20 tahun (Chan, 2021).

Pokok pun hilang kebolehan fotosintesis, penting untuk mencipta makanan.

Jadi spesis-spesis beruk semuanya kehilangan tempat tinggal. Pertama sekali, beruk ketika itu tidak sama seperti hari ini. Rata-ratanya adalah beruk yang merupakan leluhur pada semua spesis moden.

Namun untuk memudahkan perbincangan, panggil “beruk” saja yang merupakan sebuah alam haiwan (animal kingdom) sangat besar. Memandangkan beruk moden berevolusi daripada beruk purba kala, bermakna ada sesuatu yang bantu mereka semua hidup.

20 tahun adalah tempoh sangat lama. Walau bagaimanapun, ramai mungkin salah faham “selepas 20 tahun, pokok kembali”. Sebenarnya, tidak.

Selepas 20 tahun, barulah debu beransur pergi (atau mula berkurangan). 20 tahun itu hanyalah ramalan sahaja. Yang sebenar tiada siapa boleh jamin… begitu juga keadaan hutan.

Pertama sekali, pokok tidak tμmbαηg sekelip mata (melainkan kawasan heηtαmαη asteroid). Debu tebal yang mencetuskan musim sejuk mengambil masa sebelum bertebaran di langit. Kedua pula, saintis tidak menemui bukti yang debu ini “sama tebal” di setiap inci langit.

Maksudnya, mungkin kawasan ini tebal – mungkin kawasan 1,000 kilometer jauh nipis. Jadi ada kebarangkalian yang cahaya Matahari masih masuk… tetapi tidak cukup untuk menghidupkan alam.

Dan ini juga bermakna hutan tebal menjadi nipis secara berperingkat… bukan sekali gus seperti yang mungkin dibayangkan. Jadi beruk dipercayai bergantung pada sisa-sisa hutan yang sedang ηyαwα-ηyαwα ikan (Cummings, 2021).

Kalau letak nilai kemanusiaan, senang cakap semua spesis beruk tidak hidup bahagia. Mereka sedang dihimpit dengan αηcαmαη besar. Kiri dan kanan mereka pergi tetapi masih terkepμηg dalam kancah kepμpμsαη.

Berdasarkan penemuan fosil, saintis membangunkan sebuah model ekosistem dengan menggunakan teknologi komputer. Mereka mendapati banyak spesis beruk yang pergi buat selamanya. Walau bagaimanapun, ada spesis yang berjaya menyesuaikan diri dalam alam baharu (Hughes, et al., 2021). Mereka perlu tukar daripada “kehidupan pokok” (arboreal lifestyle) ke “kehidupan darat” (non-arboreal lifestyle).

Selain daripada beruk, spesis marsupial dan burung turut terjejas akibat ketandusan pokok. Semua burung yang perlu bertenggek terbang sana sini mencari tempat teduh. Gagal, mereka akhirnya tμmbαηg dan mαti (Field, et al., 2018).

Walau bagaimanapun, alam sentiasa mencari jalan untuk keluar daripada gelora bencana. Proses pemulihan memakan masa sekurang-kurangnya enam juta tahun. Apabila alam pulih, tanah menjadi subur untuk hutan angiosperm (pokok berbunga) yang menjadi pokok dominan.

Tetapi saintis mendapati bukti yang percambahan pokok sudah berubah dengan ketara. Semasa zaman dinosaur, hutan meskipun tebal mempunyai jarak yang membenarkan cahaya kena pada bumi. Selepas heηtαmαη, pokok tumbuh rapat-rapat sampai cahaya sukar masuk (BBC, 2021).

Perubahan ini mungkin berlaku kerana tiada haiwan besar lαηggαr pokok seperti dinosaur dulu. Apabila hutan kembali, maka semua spesis berbaki pun menumpang berkat sebelum pupus kembali angkara tangan manusia bergelagat kalah beruk.

RUJUKAN:

BBC. (2021, April 2). Dinosaur-(ditapiskan) asteroid (ditapiskan) gave rise to Amazon rainforest.

Chan, Q. (2021, Mac 3). Scientists have found dust from the asteroid that wiped out the dinosaurs inside the crater it left. The Conversation.

Cummings, M. (2021, Oktober 11). Tree-dwelling mammals endured after asteroid (ditapiskan) (ditapiskan) forests. Yale News.

Field, D., et al. (2018). Early Evolution of Modern Birds Structured by Global Forest (ditapiskan) at the End-Cretaceous Mass (ditapiskan). Current Biology.

Hughes, J., et al. (2021). Ecological selectivity and the evolution of mammalian substrate preference across the K-Pg boundary. Ecology and Evolution.


Seramik Sawankhalok: Seramik Bangsa Tai Di Lembah Bujang Dan Majapahit

Sawankhalok terkenal dengan pembuatan seramik yang bermula pada era kerajaan Sukhothai. Perlu dinyatakan bahawa seramik Sukhothai dan Sawankhalok adalah dua entiti pembuatan seramik yang berbeza, di mana seramik Sawankhalok lebih tinggi kualiti dan mutunya berbanding dengan pembuatan seramik Sukhothai yang dibuat ala ‘mass production.

Di mana letaknya Sawankhalok?

Menurut Putera Damrong Rajanubhab, terdapat sebuah kawasan yang bernama Chaliang, yang terletak di pinggir Sungai Yom, yang berkedudukan hanya 4 kilometer ke selatan daripada sebuah kota tua. Kemudian raja awal Sukhothai membangunkan kota tua ini hingga ke Chaliang dan menamakan kota besar (greater city) yang baru ini sebagai Srī Satchanalai. Pada era Ayutthaya kemudiannya, kedua-dua nama Chaliang dan Srī Satchanalai ini digelar sebagai Sawankhalok. Ini versi rasminya.

Kini, Sawankhalok lebih dikenali sebagai Si Satchanalai dalam peta moden Thailand dan ia terletak sekitar 50 kilometer daripada Sukhothai Tua (Old Sukhothai), iaitu pusat pemerintahan dinasti Phra Ruang.

Mengikut pengkaji lapangan, pusat pembuatan seramik Sawankhalok terletak di daerah yang dinamakan Ko Noi dan Pa Yang.

Kenapa Sawankhalok terkenal?

Hanya satu sahaja sebabnya, seramik! Pembuatan seramik Sangghalok atau Sawankhalok ini amat terkenal di Asia Timur dan Nusantara.

Pendapat paling popular menyatakan bahawa Raja Ram Khamhaeng telah membawa masuk pembuat seramik dari China pada abad ke-13 Masihi. Raja dinasti Phra Ruang ini orang yang megah, beliau mahu Sukhothai mempunyai kilang seramik sendiri sepertimana Maharaja China punya kilang seramik diraja di Pien-Chow dan Hang-Chow.

Pandangan ini diperkuatkan lagi dengan penemuan pecahan-pecahan seramik kerajaan Ming, pada ketika Sawankhalok berada di bawah pemerintahan Ayutthaya.

Namun, tidak semua pengkaji seramik Thailand bersetuju dengan pandangan ini. Ambil contoh John Shaw, seorang pengkaji seramik yang menetap di Chiang Mai. Beliau percaya bahawa seramik Sukhothai dan Sawankhalok tidak berasal sepenuhnya dari China. Kerana apa? Kerana sebelum itu, seramik Mon sudah wujud awal lagi di bumi Thailand. Pengaruh tak langsung China mungkin ada, seperti ada kemungkinan pembuat seramik Sawankhalok meniru seni reka seramik China tetapi intipati pembuatan seramik di sini masih lokal.

Pernyataan John Shaw itu ada pemberatnya kerana di Siam, ketiadaan ‘serbuk putih tanah liat’ yang diperlukan dalam campuran feldspar untuk membuat seramik porselin tidak memungkinkan industri seramik Siam ini 100% berasal daripada China.

Saudagar Cina mungkin ada membiayai pembuatan seramik di Sawankhalok (ala-ala FDI zaman moden), menggunakan pekerja dari China tetapi yang pasti tiada pusat pembuatan seramik China yang menggunakan porselin atau kobalt ditemui di Thailand.

Zaman pemerintahan Ayutthaya yang bersamaan kerajaan Ming di China menyaksikan Sawankhalok mendapat nafas baru dalam pembuatan seramik. Pada ketika inilah seramik Sawankhalok berwarna warni, seperti yang dapat kita lihat di muzium di Bangkok dan di Ayutthaya.

Di Museum Majapahit Trowulan, ada sebuah piring yang berasal dari Sukhothai. Ciri-ciri piring yang bermotif ikan berwarna biru ini mirip sekali dengan kajian yang dilakukan oleh pakar seramik Thailand. Penulis juga pernah bertanya kepada seorang ahli akademik yang pakar dalam bidang seramik negara, sama ada beliau pernah terjumpa sebarang seramik Sukhothai atau Sawankhalok di Lembah Bujang. Beliau berkata, ekskavasi yang dilakukan memang ada menemukan seramik Sukhothai, malah beliau percaya seramik ini dibawa masuk oleh pedagang Melayu yang berdagang dengan kerajaan Sukhothai dan bukannnya pedagang Sukhothai yang datang ke Lembah Bujang.

Jika anda ke Thailand, seramik ini boleh dilihat di beberapa buah muzium di Old Sukhothai, Si Satchanalai dan juga di Bangkok.

Begitulah sedikit sebanyak kisah seramik Sawankhalok yang pernah menjadi barangan ‘panas’ di nusantara suatu waktu dulu.
Rujukan dan bacaan lanjut:

1. The Old City Of ‘Chaliang’ – ‘Srī Satchanalai’ – ‘Sawankhalok’: A Problem In History And Historiography; Michael Vickery; 1991

2. Thai Ceramics, Lan Na and Sawankhalok: An Interview With John Shaw; Ray Hearn; 2000

3. Pottery In Siam; WA Graham; 1922

4. Excavation Of Kilns Near The Old City Of Sisatchanalai, Thailand: Prompt Redevelopment Of Pottery Production; 2000


Diet Makanan Orang Yunani Kuno

Tamadun Yunani Kuno ialah tamadun yang banyak mempengaruhi dunia walaupun bukanlah antara 4 tamadun terawal. Tamadun ini menjadi pelopor kepada kelahiran tamadun Barat yang dimiliki oleh Eropah. Tamadun ini juga melahirkan cendekiawan-cendekiawan terkenal dengan bidang sains, matematik, dan falsafah khususnya.

Namun, pernahkah kita tertanya-tanya apakah diet pemakanan orang Yunani Kuno ini sehingga melahirkan masyarakat yang menjadi contoh kepada kemajuan tamadun di sekitar Laut Mediterranean? Artikel ini membincangkan tentang diet pemakanan mereka.

Kita mulakan dari kisah kehidupan warga lelaki Yunani bernama Agis yang menetap di kota Athens bersama keluarganya. Pada waktu pagi, mereka bersarapan dengan menu yang ringkas: roti barli, wain tanpa gula sebagai pencicah roti, bersama buah zaitun dan ara.

Tetapi isteri Agis bersarapan dengan ‘kykeonas’, iaitu sejenis minuman yang diperbuat dari bijiran barli yang telah direbus dan diperisakan dengan daun pudina atau thyme (sejenis daun herba sekeluarga dengan pudina). Minuman ini mempunyai khasiat untuk tubuh badan. Terdapat banyak jenis kykeonas atau kykeon bergantung cara pemakanan seperti dalam bentuk bubur atau minuman arak yang hanya dinikmati oleh rakyat biasa.

Masuk waktu tengah hari, menu tengah hari Agis agak berat: lauk ikan seperti kerisi laut, belanak merah, sardin, dan belut; kekacang seperti kacang hijau, kacang merah, dan biji-bijian. Roti, keju, buah zaitun, telur, dan buah-buahan juga termasuk dalam menu makanan tengah hari.

Setibanya waktu malam, biasanya kita memakan jumlah yang sedikit apabila menikmati makan malam. Berbeza dengan Agis sekeluarga, mereka menganggap waktu makan malam seperti waktu kenduri dengan menyediakan menu makanan yang banyak

Menu utama makan malam ialah daging lembu dan khinzir. Mereka jarang memakan daging kambing kerana kambing tidak banyak diternak. Agis gemar berburu. Jadi jika beliau dapat menangkap rusa atau burung puyuh, itulah makan malam mereka.

Mereka juga sajikan lauk siput. Laut siput agak istimewa untuk keluarga isteri Agis kerana mereka berasal dari Pulau Crete yang rakyatnya memakan siput sejak kelahiran tamadun Minoa pada 2,000 SM.

Buah-buahan juga termasuk dalam menu makan malam. Mereka sediakan buah pear, delima, ara, beri, ceri, dan plum. Hanya buah-buahan Ini saja mereka sediakan kerana buah selain ini tidak pernah ditanam pada waktu itu seperti pisang atau buah mandarin.

Sayur-sayuran juga keluarga Agis sajikan dan biasanya sayur-sayuran ini mereka peroleh dari kebun sendiri seperti daun salad, timun, kacang pea, seleri, daun pudina, dan sayur artichoke. Cendawan, asparagus, dan daun adas juga mereka sajikan namun sayur ini mereka petik dari sungai atau padang rumput.

Jangan lupa roti, makanan ruji orang Yunani Kuno. Keluarga Agis sediakan masakan yang terkandung dengan roti seperti laganas dan roti semolina. Akhir sekali, mereka sajikan pencuci mulut bernama ‘teagimata’ yang diperbuat dari buah kering atau segar seperti buah ara, kacang walnut, dan anggur, kemudian campurkan dengan madu sebagai pemanis.

Cara orang Yunani Kuno memasak makanan ialah mereka menggunakan oven buatan sendiri. Sebarang masakan harus menggunakan oven. Mereka juga suka perisakan makanan mereka dengan rempah-ratus seperti oregano, pudina, basil, thyme, ketumbar, dan bijan.

Setiap sajian yang dihidang wajib disediakan bersama dua sajian utama: wain dan buah zaitun kerana kedua-dua sajian ini ialah makanan milik dewa-dewi. Seperti pokok zaitun milik dewa Athena yang telah kalahkan dewa Poseidon dalam memiliki kota Athens, kemudian hadiahkan buahnya kepada rakyat Athens.

Walaupun menu masakan Yunani Kuno begitu pelbagai, mereka hanya memakan kuantiti yang sikit kerana mereka percaya makanan hanya hilangkan kelaparan, bukannya untuk kenyangkan perut. Sebab itu kita jarang jumpa mana-mana warga Yunani Kuno yang alami obesiti!

Lagi satu, orang Sparta mempunyai diet pemakanan yang berbeza dengan warga-warga Yunani lain kerana kehidupan mereka sebagai tentera yang lasak. Menu masakan mereka biasanya hanya secawan ‘Sup Hitam’ bersama sekeping roti.

Sup Hitam ialah sejenis sup yang diperbuat dari daging khinzir dan darah yang telah direbus dan diperisakan dengan garam dan cuka. Sup ini boleh dijadikan sebagai makanan ruji tentera atau untuk jamuan menyambut hari kejayaan. Apabila menyambut hari kejayaan, orang Sparta menikmati daging khinzir rebus, wain, dan memakan pai.

Inilah diet pemakanan kaum yang membangunkan tamadun menjadi tamadun yang gah dan dikenali oleh generasi kini!

RUJUKAN:

DChristopoulou, V. (14 August 2021). What did the Ancient Greeks eat every day? Greek City Times.


‘Guthrie Dawn Raid’: Serangan Korporat Waktu Subuh

Permodalan Nasional Berhad (PNB) merupakan sebuah ‘Government Linked Investment Company’ (GLIC) yang ditubuh pada 17 Mac 1978 untuk meningkatkan peluang kaum Bumiputera dalam merebut pengagihan kekayaan di Malaysia. PNB ditubuhkan merupakan asas kepada objektif Dasar Ekonomi Baru (DEB) untuk meningkatkan pegangan ekuiti Bumiputera.

Antara langkah-langkah yang dilakukan oleh PNB untuk meningkat pegangan ekuiti Bumiputera adalah dengan memastikan aktiviti-aktiviti ekonomi yang diceburi oleh kaum ini seperti perladangan dikawal sepenuhnya. Namun, selepas Malaysia mencapai kemerdekaan pada 31 Ogos 1957. Aktiviti perladangan masih dikawal oleh entiti British.

Guthrie Corporation merupakan salah satu syarikat milik British yang disenaraikan dalam ‘London Stock Exchange’. Rancangan rapi untuk mengambil alih Guthrie Corporation oleh PNB telah disusun dengan sangat rapi oleh Tun Ismail Ali dan Tan Sri Khalid Ibrahim. Untuk rekod, Tun Ismail Ali ketika itu merupakan Pengerusi PNB dan juga bekas Gabenor Bank Negara Malaysia. Selain itu, Tan Sri Khalid Ibrahim merupakan pengurus pelaburan PNB dan pernah bekerja dengan syarikat Barings yang merupakan penasihat kewangan kepada Guthrie Corporation.

Pada seawal tahun 1980, PNB memiliki lebih kurang suku pegangan ekuiti dalam Guthrie. PNB memiliki 5% manakala salah satu syarikat miliki PNB iaitu Sime Darby memiliki pegangan sebanyak 27.6%. Selain itu, syarikat-syarikat seperti Permodalan Bumiputera Sabah, Bank Simpanan Nasional, Oversea Chinese Banking Corporation (OCBC) Group, Sports Toto, Kuala Lumpur-Kepong (KPK) dan Genting juga mempunyai pegangan dalam Guthrie Corporation.

Syarikat-syarikat yang disebut sebelum ini dan PNB mempunyai jumlah pegangan kira-kira 37 peratus. Syarikat-syarikat ini diharap dapat membantu Tan Sri Khalid Ibrahim dan Tun Ismail Ali dalam rancangan mereka untuk mengambil alih Guthrie Corporation. Ini kerana, kesemua syarikat-syarikat ini terletak di Asia Tenggara dan memudahkan PNB berunding untuk membeli saham-saham mereka.

Disamping itu, syarikat-syarikat seperti M&G, The Andersons dan syarikat milik British yang lain sedar akan rancangan PNB untuk mengambil alih Guthrie Corporation. Ini kerana, Sime Darby pernah mempunyai rancangan yang sama untuk mengambil alih Guthrie Corporation pada Disember 1980. Tetapi, rancangan ini gagal kerana M&G menolak tawaran Sime Darby.

Namun kali ini, rancangan pengambilalihan Guthrie Corporation diteliti dan disusun dengan sangat teliti oleh Tun Ismail Ali dan Tan Sri Khalid Ibrahim. Mereka berdua mempunyai kod rahsia seperti ‘helang’ dan ‘merpati’ untuk mengelakkan rancangan ini bocor. Isteri Tan Sri Khalid Ibrahim dan setiausaha Tun Ismail Ali juga tidak mengetahui rancangan ini. Sungguh displin mereka dalam merancang pelan ini supaya tidak diketahui oleh orang walaupun kenalan rapat.

Setelah itu, Tun Mahathir dan Tengku Razaleigh yang merupakan Perdana Menteri dan Menteri Kewangan Malaysia mengadakan mesyuarat bersama-sama dengan Tun Ismail Ali dan Tan Sri Khalid Ibrahim. Dalam mesyuarat tersebut membincangkan mengenai rancangan pengambilalihan Guthrie Corporation oleh PNB. Tan Sri Khalid Ibrahim memerlukan wang sebanyak US$ 1 billion. Selepas perbincangan mengenai rancangan tersebut, Tun Mahathir menanyakan soalan kepada Tan Sri Khalid Ibrahim ‘Boleh buat tak?’. Tan Sri Khalid Ibrahim membalas ‘boleh’.

Kerajaan Malaysia membantu dengan menyediakan peruntukkan tersebut dengan menukar duit Ringgit Malaysia ke Pound Sterling. Syarikat PETRONAS yang memiliki rizab yang banyak dalam pelbagai jenis matawang telah diarah untuk membantu PNB dalam mendapatkan duit dalam matawang Pound Sterling. Selain itu, Bank Negara Malaysia (BNM) juga membantu dalam penukaran matawang asing. Aktiviti ini telah menyusutkan nilai matawang Ringgit Malaysia sebanyak 15% hingga 20% kerana Pound Sterling telah ditarik ke dalam Malaysia manakala Ringgit Malaysia keluar kepada tangan asing.

Dalam rancangan ini, PNB telah dibantu oleh Sir Evelyn De Rothschild untuk memberi nasihat kepada PNB dalam menentukan harga-harga saham yang ingin dibeli. Beliau antara tokoh kewangan yang sangat dihormati oleh ahli-ahli politik dan korporat di Malaysia dan dunia.

Sebelum serangan korporat terhadap Guthrie bermula, Tan Sri Khalid Ibrahim telah melantik Rowe & Pitman yang merupakan sebuah syarikat broker untuk London Stock Exchange. Tan Sri Khalid Ibrahim memberitahu, sekurang-kurangnya 50 hingga 60 orang broker diperlukan untuk membeli saham-saham minoriti yang ada dalam London Stock Exchange.

Setelah semua rancangan telah disusun dengan rapi. Akhirnya serangan korporat oleh PNB bermula.

Pada seawal pagi 7 September 1981, kesemua broker-broker yang bekerja dengan syarikat Rowe & Pitman dikerah untuk membeli saham-saham minoriti yang ada. Akhirnya, sebanyak 1.6 juta atau 5% saham Guthrie telah dirampas oleh PNB. Kesannya, pegangan ekuiti PNB meningkat lebih kurang 30%. Setelah itu, 12% saham lagi telah diambilalih oleh PNB daripada syarikat-syarikat yang terletak di Asia Tenggara. Sekali lagi, pegangan ekuiti PNB meningkat sebanyak 42%.

Namun, pelan yang dirancang tidak berjalan dengan lancar kerana syarikat OCBC Group yang terletak di Singapura menolak untuk menjual pegangan mereka sebanyak 3% hingga 4% kepada PNB. Keputusan ini diketahui oleh Tun Ismail Ali setelah perjumpaannya dengan pemilik OCBC iaitu Tan Chin Tuan pada pagi tersebut. Tun Ismail Ali menelefon Tan Sri Khalid Ibrahim bahawa beliau gagal menyakinkan OCBC Group untuk menjual pegangan mereka kepada PNB.

Tetapi, Tan Sri Khalid Ibrahim mempunyai rancangan sampingan dengan menghubungi Kuwait Investment Office untuk menjual 5% pegangan mereka kepada PNB. Dalam perbualan antara Tan Sri Khalid Ibrahim dengan pegawai kewangan Kuwait Investment Office, beliau sangat berterima kasih kepada pegawai tersebut dan berjanji akan bertemu beliau sambil menikmati teh.

PNB sangat berterima kasih kepada Kuwait Investment Office kerana menjual pegangan mereka dalam Guthrie Corporation. Akhir sekali, PNB berjaya memiliki 7,995 juta saham atau 50.4% menjadikan PNB pemegang terbesar dalam Guthrie. Serangan korporat ini berlaku lebih kurang 3 hingga 4 jam bermula pada pagi 7 September 1981. Selang beberapa hari kemudian, syarikat-syarikat British seperti M&G, The Anderson dan lain-lain terpaksa akur dengan menjual semua pegangan mereka kepada PNB. Akhirnya PNB berjaya memiliki Guthrie Corporation secara penuh.

Segala aktiviti perladangan seperti minyak sawit yang dijalankan oleh Guthrie Corporation berjaya dibawa pulang dalam genggaman orang Malaysia yang sebelum ini dimiliki oleh syarikat-syarikat British. Peristiwa ini membantu PNB dalam mengembalikan agihan kekayaan kepada Bumiputera terutamanya dalam sektor perladangan.

Sememamgnya kebijaksanaan Tun Ismail Ali dan Tan Sri Khalid Ibrahim sangat berharga kepada PNB dalam mengambilalih Guthrie Corporation yang dimiliki oleh syarikat British. Kesannya, kaum Bumiputera mendapat manfaat yang lebih luas dengan kembalinya Guthrie Corporation ke tangan Bumiputera Malaysia.

Rujukan:Nicholas J. White. (2018). In Trust A History of PNB. m/s 181-203.


Virus Hibrid ‘Deltacron’ Adalah Hasil Insiden Makmal?

Baru-baru ini pada Isnin lepas, kita dikhabarkan tentang virus Korona hibrid pertama bernama ‘Deltacron’. Dikatakan virus ini lahir hasil pasangan virus varian Delta dan Omnicron.

Namun para pakar menyatakan sebaliknya, bahawa virus ‘hibrid’ yang ditemui dalam makmal Cyprus sebenarnya bukan virus baru yang digempar-gempurkan. Virus ini ‘lahir’ akibat pencemaran berlaku dalam makmal tersebut.

Menurut laporan dari makmal Cyprus, virus ‘hibrid’ ini mempunyai latar belakang genetik dari varian Delta bersama varian Omnicron yang dimutasi. Sebenarnya, penggabungan kedua-dua virus varian berbeza melalui proses genetik boleh terjadi namun jarang berjaya. Dalam kes virus ‘hibrid’ ini, saintis tidak beranggapan virus ini adalah virus yang dihibrid.

Menurut Tom Peacock, ahli virologi dari jambatan penyakit berjangkit di Imperial College London, jujukan DNA virus ‘Deltacron’ terang-terang dicemar. Manakala menurut Jeffrey Barrett iaitu ketua inisiatif COVID-19 Genomics, lokasi jujukan DNA virus yang dimutasi ini sebenarnya bahagian genom yang terdedah kepada kesilapan proses penjujukan. Jadi, virus ‘Deltacron’ ini tidak digabung secara biologi antara varian Delta dab Omnicron.

Minggu lalu, terdapat laporan tentang kelahiran virus ‘flurone’ dan ‘flurona’ akibat gabungan virus flu dan koronavirus namun laporan ini ditolak oleh World Health Organization (WHO).

Tambahan lagi, Maria van Kerkhove iaitu ahli epidemiologi dari WHO menyatakan bahawa tiada lagi penggabungan kedua-dua virus varian secara semula jadi. Beliau menasihati bahawa berhenti sebarkan berita virus ‘hibrid’ tanpa pengesahan dari saintis sendiri.

Sejak wabak COVID-19 melanda dunia dari 2 tahun lepas hingga kini, WHO telah senaraikan 4 jenis varian virus yang harus diperhatikan: Alpha, Beta, Delta, dan Omnicron.

RUJUKAN:

‘Deltacron’ Hybrid Virus Almost Certainly Doesn’t Exist, Scientists Say. Science Alert. Published on 11 January 2022.


Bagaimana Mazhab Protestan Boleh Lahir Dalam Agama Kristian?

Arnold adalah seorang agamawan Kristian berasal daripada Brescia, yang mempunyai perbezaan pendapat dalam institusi Katolik.

Beliau pernah dihalau Paus Innocent III (1130-1143) keraa cuba mengubah cara pembawaan institusi ini. Dua tahun selepas pemergian Innocent pula, Arnold dipanggil Paus Eugene III (1145-1153).

Eugene minta Arnold merayu pada Gereja Katolik di Rom. Namun pada masa itu, rakyat Rom telah bersatu untuk mewujudkan sebuah komuniti (commune) ala-ala republik, yang akhirnya menghalau Eugene keluar.

Arnold menyokong aspirasi rakyat untuk mencapai demokrasi. Disebabkan itu, beliau diisytihar ka.fir pada 15 Julai 1148. Selepas kema.tian Eugene, kuasa kepausan (papacy powers) turun pada Adrian IV (1154-1159).

Dengan sebuah pakatan bersama Frederick Barbarossa, pihak Adrian berjaya menjatuhkan Rom dan menghµkµm Arnold.

Jasad Arnold kemudian diba.kar… dana bunya dibuang dalam Sungai Tiber kerana mereka tidak mahu orang ramai agung-agungkan kµbµrnya. Ternyata mereka silap, kerana fikrah Arnold telah melahirkan sebuah ideologi Arnoldisme yang tidak terhalang.

Semakin lama, warga Eropah menggunakan Arnoldisme untuk berkempen agar kuasa kepausan dikurangkan. Contohnya, nama-nama seperti John Wycliffe dan Jan Hus – meskipun hidup beratus tahun selepas Arnold, mereka masih menggunakan ilham dan inspirasi sama.

Wycliffe berusaha ke arah pembaharuan yang bebas daripada belenggu kepausan, sambil membuat tafsiran Bibel dalam bahasa Inggeris sekitar 1370-an.

Ajaran Wycliffe berkembang hingga wilayah Czech dimana Hus memulakan sebuah gerakan yang akhirnya menyebabkan dirinya dikaf.irkan (dan dihµkµm bµnµh).

Perlu tahu yang pengikut Hus berjaya mema.tahkan lima ser.angan daripada kuasa kepausan, sebelum mula berbal.ah sesama sendiri tentang doktrin agama.

Permulaan Ajaran Protestanisme

Ajaran Arnoldisme berterusan menemb.µsi zaman hingga 31 Oktober 1517, iaitu apabila seorang paderi bernama Martin Luther bercerita tentang penyal.ahg.unaan amalan dan doktrin agama dalam kalangan Gereja Katolik.

Luther sangat tidak berpuas hati dengan kaedah pengurangan dosa diamalkan Katolik pada masa itu. Mereka hanya perlu membayar ganti rugi sahaja. Yang paling ditentang adalah kuasa kepausan, sesuatu dianggap mutlak dalam kalangan Gereja Katolik.

Seluruh dunia tahu yang Isa (as) dilahirkan tanpa seorang bapa. Tetapi Gereja Katolik percaya bahawa ibundanya Maryam (as) pun begitu. Luther menentang pegangan ini, dengan hujah bahawa “kitab tidak merakam langsung tentang kelahiran baginda (Maryam). Jadi jiwa kalian usah mengangkat baginda lebih daripada darjat sebenarnya. Biar para biarawan saja yang salah guna dalam hal ini.”

Bermakna Luther bersetuju yang Maryam (as) harus dipuji kerana sifatnya yang terpuji. Namun beliau berpendapat pujian ini tidak harus berlebihan sampai mengubah keadaan.

Impian Arnold Dilaksana Luther

Perkembangan Protestanisme tidak berlaku secara kebetulan. Martin Luther memulakan gerakan utama dengan tafsiran Bibel dalam bahasa Jerman (Lamport, 2017). Namun ketika ini, Johannes Gutenberg berjaya membangunkan sebuah teknologi percetakan yang memarhaenkan ilmu penulisan (George, 2016).

Kalau dulu, buku hanya dipegang golongan cerdik pandai kerana perlu ditulis tangan. Namun Gutenberg berjaya mencetakkan 600 muka surat setiap hari (senaskhah Bibel mengambil masa dua hari kerana 1,200 muka surat). Kerana Luther, bangsa Jerman mengambil peduli tentang agama.

Tetapi jasa Luther mengundang amarah Katolik kerana melaw.an arus. Paus Leo X (1513-1521) mengisytiharkan Luther jatuh kaf.ir pada 3 Januari 1521 (O’Neal, 2007). Usaha Protestanisme kemudian dibawa John Calvin, dengan pengasasan sebuah platform di Geneva yang kemudian menjadi sebuah institut akademi rasmi Protestanisme.

Pada tahun 1559, bandar Geneva menjadi kiblat golongan Protestan yang terpaksa lari daripada seluruh Eropah. Mereka datang sebagai pelarian.

Tetapi mereka duduk bagaikan saudara satu agama, mendalami ilmu diajar Luther dan Calvin meskipun mereka sudah tiada.

Apabila Protestanisme Menjadi Politik

Nasib Protestanisme sedikit terumbang-ambing sekitar abad ke-16. Kalau bukan kerana Arnoldisme dan Martin Luther, warga Eropah mungkin akan patuh pada Katolik saja. Namun persoalan mereka (bersertakan dengan penentangan daripada Ortodoks) telah menggegarkan institusi rasmi kepausan.

Contohnya, Raja Henry VIII (1509-1547) berani menghar.amkan kuasa kepausan daripada bumi England kerana Clement VII (1523-1534) tidak memenuhi hasrat baginda. Bermakna bermula 1534, Gereja England hanya mengiktiraf rajanya sebagai ketua agama (bukan paus di Rom).

26 tahun kemudian, Scotland mengikut haluan ini dengan penubuhan Gereja Scotland yang turut bebas daripada pengaruh Rom.

Tanpa Protestanisme, dua gereja ini mesti akan ditubuhkan juga… cuma mungkin lambat kerana pemimpin masing-masing takut menca.bar kuasa kepausan. Namun warga Protestan takkan lupa tentang kejadian pada 1572, apabila sekurang-kurangnya 5,000 orang dalam kalangan mereka dibµnµh golongan Katolik.

Anggaran moden sebenarnya tidak bersetuju dengan angka 5,000. Ada yang menyatakan 5,000 hingga 30,000. Malah ada yang berani meletak antara 30,000 hingga 100,000.

Apa yang pasti, ramai warga Protestan Perancis dibas.mi pada tahun itu. Perancis kemudian membuat pembaharuan yang merasmikan agama Kristian Katolik sebagai ajaran tunggal dengan Perjanjian Fontainbleau (senang kata, menghar.amkan Protestanisme).

Walau bagaimanapun, perjanjian ini mengundang kekecewaan di Jerman yang membalas dengan Perjanjian Potsdam (mengalu-alukan warga Protestan). Dua perjanjian (Fontainbleau dan Potsdam) menyebabkan peralihan besar di Eropah.

Arus Protestanisme terus berkembang, hinggalah hari ini menjadi gereja Kristian kedua terbesar dunia.

RUJUKAN:

George, E. (2016). The Reformation. Cavendish Square Publishing. Halaman 9.

Lamport, M.A. (2017). Encyclopedia of Martin Luther and the Reformation. Rowman & Littlefield. Halaman 300.

O’Neal, M. (2007). World Religions. UXL/Thomson Gale. 2 (2): 230.


Kepincangan Di Sebalik Kepercayaan Bumi Datar

Sekitar abad ke-17, Galileo Galilei membentangkan model heliosentrisme yang bagi para agamawan merupakan satu serangan kepada ajaran Bibel. Selang beberapa ratus tahun kemudian, umat Islam mempunyai masalah yang sama. Dari Saudi sehingga Malaysia, pendapat pro-datar melekat kemas dalam penentuan bentuk rupa Bumi. Pelbagai jenis hujah telah dibentangkan, yang umum sekali dipetik daripada pemahaman aneh dan disandarkan ayat al-Qur’an. Sesiapa yang menyangkal pula dituduh lebih rela berpaut kepada ajaran Yahudi (NASA).

Malang buat dakwaan tersebut, bangsa yang satu masa dahulu berpegang bahawa Bumi mempunyai bentuk cakera adalah Yahudi. Bagi masyarakat Barat, pandangan seperti inilah merupakan punca kepada mendapan pengaruh Kristian: apabila agama menyekat sains. Manusia sebenarnya tidak perlu keluar dari Bumi “dengan kekuatan” pun untuk mengetahui bentuknya. Semuanya jelas di atas darat, yang dapat diteliti sesiapa pun.

Semasa peristiwa gerhana Bulan, iaitu apabila Bumi berada di antara Matahari dan Bulan, terdapat satu bayang-bayang yang akan menggelapkan permukaan Bulan. Setiap bayang-bayang akan mengikuti bentuk objek utama. Jika lurus, maka luruslah bayang-bayang objek tersebut, mustahil akan menjadi bengkok. Maka ketika peristiwa gerhana, bayang-bayang yang terdapat pada permukaan Bulan mempunyai bentuk lengkungan (bulat).

Selain daripada gerhana, kedudukan bintang juga boleh dijadikan sumber utama. Menurut Aristotle, bintang-bintang yang biasanya ada di Mesir dan Cyprus tiada di negara-negara lain. Kesimpulan ini adalah berasaskan penghijrahan beliau jauh daripada iklim Khatulistiwa. Jika Bumi mempunyai bentuk datar, tentu sekali bintang-bintang yang beliau biasa amati akan kekal di negara beliau kunjungi.

Yang lebih teguh berbanding gerhana dan kedudukan bintang adalah kewujudan zon-zon masa yang berbeza. Memang benar seminit di Kulim adalah 60 saat di Muar. Namun perkara yang sama tidak berlaku bagi dua negara berhampiran seperti Semenanjung Malaysia dan Sumatera. Waktu Kuala Lumpur juga berbeza dengan Maryland. Syuruk Moscow lebih awal daripada Ontario. Sepatutnya, jika Bumi ini berbentuk datar, semua tempat akan mempunyai pembolehubah masa yang tidak terlalu jauh, jika tidak sama sekalipun.

Sebagai pencuci mata, angkatlah pandangan ke langit dan kaji bentuk planet-planet serta bulan masing-masing. Sfera adalah bentuk yang paling umum bagi jasad-jasad berputar. Bukti putaran planet jelas terpampang dalam kajian pengamatan pada waktu-waktu tertentu. Putaran akan menghasilkan daya yang membuatkan Khatulistiwa sebuah planet lebih besar daripada kutub, sekaligus menjadikannya sfera. Maka disini harus dipersoalkan: jika planet-planet lain lebih cenderung kepada bulatan, tiada sebab untuk Bumi berbentuk datar.


Rumah Melayu Di Kaherah

1. Selepas berbincang serius hal Menteri Agama, tentang kehebatan ayahandanya sendiri, Tuan Guru Yusof Rawa dengan ayah aku sekejap tadi ni, banyaklah kesimpulan yang dapat kami simpulkan secara intelek.

2. Perbualan kemudian berkisar pula tentang keadaan Krismas di Kaherah, tempat ayah aku belajar di Al-Azhar dan sejarah kewujudan Rumah Melayu di Kaherah.

3. Katanya, semasa tinggal di Rumah Melayu atau dalam bahasa Arab ‘Bait al-Talabah Malayuwiah’ yang menempatkan pelajar-pelajar dari Malaya yang belajar di Universiti Al-Azhar, khutbah ‘Yaum al-Milad’ atau Krismas di Kaherah itu boleh didengari dengan jelas dari sebuah gereja di Tahrir, Kaherah.

4. Malaya adalah satu-satunya negara di dalam dunia yang dibenarkan memiliki tanah Mesir untuk membina asrama pelajar Al-Azhar mereka.

5. Apa yang menarik, bagaimana asrama Malaya ini dibenarkan untuk dibina dengan kebenaran kerajaan Mesir.

6. Ceritanya, selepas Perang Dunia Kedua, Terusan Suez dikuasai tiga kuasa besar dunia ketika itu iaitu Perancis, Britain dan Israel.

7. Dengan penggulingan Raja Farouk, Presiden Gamal Abdul Naseer menjadi Presiden pertama Mesir, gerakan nasionalisasi kebangsaan digerakkan, bersandarkan semangat nasionalisme Arab yang digerakkan oleh beliau. Objektif beliau antaranya mendapatkan semula Terusan Suez dari tiga kuasa dunia ini.

8. Pada 26 Julai 1956, Terusan Suez telah dirampas semula untuk dijadikan hak milik Mesir dari tangan Perancis, Britain dan Israel. Ia satu rampasan bersenjata dan tindakan mempertahankan apa yang disifatkan oleh Gamal Naseer suatu tindakan mengajar kuasa neo-kolonialisme yang masih cuba mencengkam Mesir merdeka pasca Perang Dunia Kedua.

9. Harapannya dalam Krisis Suez atau Perang Tiga Kuasa ini diletakkan di atas bahu Jeneral Mohammed Naguib, seorang pemimpin tentera Mesir yang prolifik dan berkarisma. Ini adalah konflik dalam siri Perang Arab-Israel, tempoh panjang yang menjadikan rantau Arab kacau bilau dek usaha Israel meluaskan tanah mereka.

10. Seperti yang telah dinyatakan, gerakan nasionalisasi Mesir ini mencetuskan revolusi kebangkitan semula Tanah Arab, yang tidak dapat tidak menarik perhatian dan sokongan banyak negara Islam, termasuklah Malaya.

11. Seorang anak Melayu dari Malaya, pelajar Al-Azhar di Kaherah bernama Wan Abdul Kadir bin Ismail yang juga merupakan Ketua Badan Pelajaran, Persekutuan Melayu Mesir bersama rakan-rakan pelajar Melayu dari Malaya seramai 46 orang telah menyumbang masa dan tenaga bertugas sebagai tentera sukarelawan Mesir ketika konflik 1956 itu berlaku.

12. Anak-anak Melayu ini telah mengangkat senjata untuk berkorban nyawa demi menjayakan usaha Gamal Naseer melawan kuasa neo-kolonialisme mendapatkan semula Terusan Suez untuk kembali kepada Mesir.

13. Sumbangan 47 orang anak Melayu ini mendapat perhatian Presiden itu yang amat merasa terharu dan terhutang budi kepada anak-anak Melayu ini.

14. Sekalipun ia adalah inisiatif peribadi yang digerakkan Wan Kadir tanpa pengetahuan kerajaan Malaya (kalau tak memang kena panggil baliklah) usaha beliau sampai juga ke pengetahuan Tunku Abdul Rahman, bakal Perdana Menteri Malaysia ketika itu.

15. Sumbangan Wan Kadir bersama rakan-rakannya telah menjadi aset oleh Tunku Abdul Rahman untuk memujuk dan meyakinkan kerajaan Mesir pimpinan Gamal Naseer untuk menganugerahkan sebidang tanah Mesir di Kaherah kepada kerajaan Malaya sekitar 1956 untuk dibina Rumah Melayu khusus untuk semua pelajar Malaya yang belajar di Universiti Al-Azhar, Mesir.

16. Rumah Melayu dirasmikan sendiri oleh Tunku Abdul Rahman selepas Malaya merdeka 1957. Ia hadiah tanda persahabatan dan terima kasih kerajaan Mesir ketika itu kepada Malaya yang merdeka.

17. Untuk rekod, ketika itu (mungkin sehingga sekarang), tidak ada negara lain yang mendapat keistimewaan seumpamanya. Kuwait misalnya pernah menawarkan sejumlah wang yang besar untuk memiliki sebidang tanah atas alasan sama dengan Malaysia, tetapi ditolak kerajaan Mesir.

18. Diceritakan juga, dek reputasi anak Melayu tersebut, Akademi Tentera Mesir, akademi seumpamanya yang terkenal dan disegani di benua Afrika sehingga hari ini ketika itu juga mengalu-alukan kemasukan pelajar-pelajar Melayu dari Malaya dan kemudiannya Malaysia. Bukan sedikit pegawai-pegawai tentera Malaysia ketika zamannya merupakan lepasan akademi tersebut.

19. Wan Kadir kemudian pulang ke Malaya usai belajar dalam bidang Syariah di Al-Azhar. Beliau kemudian menyertai UMNO dipilih menjadi ahli parlimen Kuala Terengganu selepas PRU 1969, dan kemudiannya menjadi Timbalan Menteri Perhubungan Malaysia sekitar 70-an.

20. Usaha Datuk Haji Wan Abdul Kadir Bin Ismail ini, sumbangan beliau kepada mahasiswa Malaysia di Mesir, juga perjuangannya memartabatkan guru agama di Malaysia, juga dalam politik tanah air ini diabadikan dengan nama satu jalan di TTDI, Kuala Lumpur hari ini.

21. Rupanya, kisah pahlawan Melayu ke Tanah Mesir ini bukanlah berakhir dengan Hang Tuah sahaja.

22. Gambar pertama adalah Terusan Suez dari Bur-Said (Port Said), 1890. Walaupun secara rasminya ia dibuka pada 17 November 1869, namun sejarah kewujudan lembangan yang padanya dibina Terusan Suez ini menganjur sejak zaman Firaun di Mesir lagi.

23. Ia asalnya satu laluan semulajadi, gabungan kawasan lembah dan tanah rendah, menyambungkan beberapa lanskap semulajadi seperti tasik dan cabang sungai Nil, juga laluan terusan purba Firaun. Ia kemudiannya disambung, dikembang, dilurus dan diluaskan kemudiannya menjadi Terusan Suez seperti yang dikenali hari ini.

24. Siapa tahu, mungkin Hang Tuah sendiri pernah belayar melaluinya masuk dari Laut Merah terus ke Laut Mediterranian di utara, kerana Hang Tuah ada diceritakan telah sampai ke Rom di Turki, kemudian patah semula pulang ke Melaka melalui jalan laut yang sama.

25. Gambar kedua baru pula merupakan Rumah Melayu yang hari ini dikenali sebagai Dewan Malaysia Abassiah Kaherah (DMAK). Dibina atas tanah seluas lebih 2000 meter persegi, kini turut menempatkan EM Egypt. Besar kan?


Karoshi: Budaya Bekerja Sampai Mati Di Jepun

Ada orang selalu cakap, usia muda ni adalah masa yang sesuai untuk henyak sampai lunyai. Katanya dengan tenaga yang masih banyak, tidak berpenyakit dan selalu kena reject dengan crush membolehkan orang muda bekerja dengan kuat. Cukup 10 dan dah stabil dalam segenap, bolehlah kita berehat sebentar.

Sekali dengar memang kita rasa betul. Ye lah usia muda tak boleh disia-sia begitu sahaja. Bukan macam budak-budak zaman sekarang. Hujung minggu je nak keluar dengan awek dan tak habis-habis nak kanjo malam minggu. Tiba hujung bulan je kerja deme mudah iaitu menyalahkan kerajaan.

Tapi Jepun membuktikan sebaliknya. Sebab budaya henyak sampai lunyai ataupun mereka panggil sebagai karoshi boleh buat pekerja cepat mati. Apa benda karoshi tu?

Budaya karoshi ini muncul kerana orang Jepun terlalu kuat bekerja. Semuanya bermula pada era showa apabila orang Jepun perlu bekerja dengan gigih demi kemandirian syarikat dan nak bagi anak bini makan. Itu semua tidak menjadi masalah sehingga menjelang era 1970an.

Ketika itu orang Jepun bekerja selama 60 sehingga 70 jam dalam masa seminggu. Kita bila dengar rasa best je sebab mesti gaji dia tinggi. Tapi apalah makna gaji tinggi jika kesihatan tak terjaga. Secara tiba-tiba kematian di tempat kerja mula terjadi. Deme semua anggap itu mungkin berpunca daripada penyakit yang kita tidak ketahui seperti serangan jantung.

Masalahnya semakin ramai yang terkena serangan jantung semasa dan selepas bekerja. Tambah memeritkan lagi, ada orang Jepun yang terkena strok akibat terlalu kuat bekerja. Mereka masih husnuzon lagi sebab penyakit boleh datang tanpa diundang. Tapi semuanya berubah apabila ada orang Jepun yang membunuh diri kerana terlalu kuat bekerja. Buktinya seramai 100,000 pekerja yang mati setiap tahun di Jepun kerana terlalu kuat bekerja.

Teruk sangat ke budaya karoshi atau orang Jepun terlalu manja macam budak-budak zaman sekarang?

Selain kena bekerja selama 60 hingga 70 jam dalam masa seminggu, pekerja Jepun juga jarang ambil cuti tahunan. Di Jepun, setiap pekerja diperuntukkan 20 hari cuti tahunan untuk setahun. Sepatutnya mereka boleh ambil cuti tahunan pada bila-bila masa yang sesuai melainkan tak ramai nak kerja.

Dekat Jepun ni lain sikit. Sebab para pekerja tak berani nak ambil apabila melihat majikan deme pun selamba je kerja lebih masa. Pada deme, kalau ambil cuti tahunan ni macam tak menghormati majikan. Korang kena faham dekat Asia ni, kita sangat memegang erat falsafah warlordism. Bermakna kita sentiasa akan ikut arahan orang atasan. Kalau cuba melawan walaupun benda tu betul, boleh dianggap kurang ajar.

Kesannya orang muda dekat Jepun memang susah nak pergi bercuti ke kawasan pelancongan. Kita ni yang hari-hari meratib kerja banyak dan salahkan kerajaan, masih lagi mampu pergi food hunting ke Penang. Deme semua nak makan oden dekat kedai Acheh di Tokyo pun susah.

Sebenarnya boleh je nak cuti tapi orang Jepun ni akan dipandang serong oleh pekerja lain. Malah semua orang akan persoalkan kenapa perlu ambil cuti ketika syarikat sangat memerlukan kononnya. Paling teruk sekali, rekod kerja akan jadi sangat teruk hanya kerana ambil cuti tahunan. Nak selamat, jangan cuti dan boleh dianggap sebagai pekerja cemerlang.

Senang cerita karoshi ni merupakan tabiat kerja sampai mati. Tapi apa solusi yang boleh diberikan oleh kerajaan Jepun untuk atasi masalah karoshi?

Jepun telah membentangkan rang undang-undang Work Style Reform Bill bagi menyelesaikan masalah karoshi sedikit demi sedikit. Dalam rang undang-undang tersebut majikan perlu memberikan cuti selama 5 hari kepada pekerja. 10 hari lagi cuti, pekerja boleh gunakan pada bila-bila masa sahaja.

Tengok atas kertas rang undang-undang ni memang cantik. Tapi masalahnya dekat pelaksanaan sebab pekerja masih tak berani ambil cuti. Untuk itu Jepun perlukan masa untuk berubah dan terus menghapuskan karoshi.

Apa yang boleh kita belajar adalah, kerja keras tu salah. Tapi akan jadi salah sampai mengganggu kesihatan dan korang tak ada masa untuk berseronok.

RUJUKAN:

Demetriou, D. (2020, Januari 18). Employees in the country whose brutal office culture has led to several deaths are beginning to rethink the tradition. BBC. Dipetik daripada https://www.bbc.com/worklife/article/20200114-how-the-japanese-are-putting-an-end-to-death-from-overwork

Fuerte, K. (2021, Julai 6). According to the World Health Organization, “working 55 hours or more per week is a serious health hazard.” Observatory. Dipetik daripada https://observatory.tec.mx/edu-news/karoshi-phenomenon/

Hunt, E. (2021, Jun 2). Japan’s karoshi culture was a warning. We didn’t listen. Wired. Dipetik daripada https://www.wired.co.uk/article/karoshi-japan-overwork-culture


Daedalus: Stephen Hawking Versi Tamadun Purba

Nama Daedalus mungkin asing bagi orang awam. Tetapi dalam kalangan komuniti sejarah, nama beliau amat bermakna bagi para cendekiawan dan saintis Yunani dan Rom. Di mata mereka, Daedalus ibarat Dr Stephen Hawking hari ini. Namun begitu, siapa lelaki ini yang menjadi sebutan dari Yunani hinggalah Turki pada zaman antikuiti?

Tidak banyak yang diketahui tentang Daedalus. Catatan terawal berkenaan beliau dijumpai pada satu tablet tanah liat yang dibuat pada 1380 SM di Knossos. Pengkaji arkeologi yang mengkaji tablet tersebut mendapati ia merujuk kepada senarai objek yang dijadikan sebagai bahan persembahan kepada kuil yang didedikasikan kepadanya. Selain itu, Daedalus turut disebut dalam Iliad yang dikarang Homer sebagai pencipta lantai tarian untuk puteri kerajaan Knossos, Ariadne.

Tetapi kisah sebenar beliau dan pencapaiannya hanya disebut dengan lebih terperinci dari abad kedua SM hingga abad kedua Masihi. Nama Daedalus mula muncul dalam hasil kerja penulis seperti Pseudo-Apollodorus, Diodorus Siculus, Virgil, Ovid, Pausanias dan Hyginus.

Daedalus banyak menghasilkan monumen-monumen kejuruteraan yang hebat seperti sistem kawalan banjir di Magaris, Sicily, Istana Knossos di Crete dan menara-menara berbentuk kon besar di Sardinia. Selain itu, beliau juga dianggap bapa ukiran patung kerana mampu menghasilkan patung yang mempunyai mata terbuka dan anggota badan yang dipisahkan daripada badan.

Dari segi peralatan pula, antara ciptaan Daedalus yang terkenal ialah tu.k.ul, penggerek, ka.p.ak dan gam. Tetapi mengikut sumber antikuiti, beliau juga dikenali kerana sifat cemburu yang kuat terhadap sesiapa saja yang dapat mengatasi bakatnya. Ini dibuktikan menerusi pembu.nu.han anak saudaranya sendiri oleh Daedalus di Athens selepas mendapat tahu dia berjaya menghasilkan ger.ga.ji dan kompas. Bimbang dipen.ja.rakan atas je.na.yah tersebut, beliau melarikan diri ke Crete.

Untuk menghasilkan monumen dan ciptaan yang mengagumkan ini, Daedalus memerlukan sokongan daripada golongan pemerintah yang berkuasa ketika itu. Tetapi apabila ciptaannya menimbulkan kemurkaan mereka, maka beliau terpaksa berkelana ke wilayah lain untuk menyelamatkan diri. Dan ini dapat dilihat dalam pelbagai mitos Yunani yang mempunyai hubungkait dengan Daedalus.

Semasa berada di Crete, penaung beliau pada ketika itu ialah Raja Minos dan isterinya, Permaisuri Pasiphae. Pada satu ketika, Minos terlupa mempersembahkan ko.rb.an lembu Crete untuk Dewa Poseidon. Murka dengan kelalaian baginda, Poseidon menyumpah isterinya jadi berahi setiap kali melihat lembu jantan Crete.

Takut dengan apa yang berlaku, Minos berusaha mengelakkan isterinya daripada terkena sumpahan Poseidon. Lantas, Pasiphae merayu kepada Daedalus untuk menghasilkan lembu kayu yang realistik untuk memuaskan keinginannya itu. Lembu kayu yang disaluti dengan kulit lembu sebenar kelihatan hidup sehingga dapat memperdayakan isteri Minos untuk mengadakan hubungan kelamin dengan ciptaan beliau.

Apa yang ditakuti baginda akhirnya menjadi kenyataan. Apabila Pasiphae mengandung dan melahirkan anak, anak tersebut merupakan separuh manusia, separuh lembu yang dikenali sebagai Minotaur. Daedalus kemudiannya diperintah membina laluan berselirat Knossos sebagai tempat tinggal Minotaur. Setiap tahun, tujuh orang lelaki muda dan anak dara akan dibawa ke situ dari Athens sebagai ko.rb.an manusia untuk raksasa berkenaan.

Pada suatu hari, Daedalus ditanya oleh Ariadne cara untuk keluar dari laluan berselirat tersebut. Ini selepas baginda jatuh hati dengan Theseus yang menjadi sebahagian daripada kumpulan terbaru yang dihantar ke situ. Beliau menawarkan diri untuk membu.n.uh Minotaur sebagai cara membebaskan Athens daripada cengkaman Crete.

Lantas, Daedalus memberitahu cara terbaik untuk keluar ialah dengan mengikut kembali benang yang diikat pada tangan Theseus. Dari situ, Ariadne membekalkan sebilah pe.da.ng untuk pahlawan itu membu.nu.h Minotaur sebelum melepaskan diri dengan cara yang dicadangkannya. Bagaimanapun, kisah cinta puteri Minos itu dengan Theseus mu.sn.ah apabila beliau memilih meninggalkannya di Naxos selepas meninggalkan Crete.

Murka dengan apa yang berlaku, Minos mengarahkan Daedalus dan puteranya, Icarus dipen.ja.rakan. Tidak mahu diperlakukan sebegitu rupa, beliau menghasilkan alat terbang (berkemungkinan alat peluncur) yang disalut dengan lilin. Ini merupakan satu-satunya cara untuk mereka melepaskan diri selepas Minos mengawal laluan darat dan laut sekitar Crete.

Mereka berjaya terbang dari Crete tetapi di sinilah tragedi berlaku. Sebelum terbang, Daedalus mengingatkan Icarus agar tidak terbang terlalu tinggi agar ia tidak menggugat keutuhan sayap alat terbang mereka. Kesilapan puteranya yang terbang terlalu tinggi mengakibatkan sayap yang digunakan mu.sn.ah dan Icarus jatuh ke dalam laut dan ma.ti lemas.

Ironi di sebalik semua ini ialah roh anak saudara Daedalus dalam seekor burung merpati mengetawakannya semasa mengebumikan Icarus. Tragedi kejatuhan dan kema.ti.annya dianggap hukuman balas atas apa yang dilakukan Daedalus sebelum ini terhadap anak saudaranya. Kini, pulau yang dikatakan menjadi lokasi kubur Icarus kini dikenali sebagai Icaria.

Dari situ, Daedalus berangkat ke Sicily dan memohon perlindungan Raja Cocalus daripada an.ca.man Raja Minos. Sedar bahawa lelaki yang meminta perlindungan ini ialah arkitek dan cendekiawan pilihan pemerintah Knossos itu, baginda bersetuju untuk berbuat demikian. Selain menghasilkan sistem kawalan banjir di Magaris, Daedalus turut bertanggungjawab mereka pelan pembangunan Akragas.

Walaupun beliau kini jauh daripada gangguan Minos, itu tidak bermakna baginda melupakan de.nd.amnya atas apa yang berlaku. Baginya, Daedalus telah banyak melakukan kesalahan seperti membenarkan isterinya mengawan dengan lembu dan membantu Theseus membu.n.uh Minotaur. Satu-satunya cara de.nd.am ini akan terlerai ialah kepala beliau dibawa sebagai persembahan kepada baginda.

Ini mendorong Minos membuat satu teka-teki rumit dengan tujuan menarik perhatian Daedalus. Teka-teki tersebut ialah bagaimana hendak memasukkan benang dalam cangkerang siput kon. Baginda yakin satu-satunya orang yang dapat menyelesaikannya ialah Daedalus.

Dan seperti dijangka, beliau menyelesaikannya dengan cara mengikat benang halus pada seekor semut. Dari situ, madu diletakkan pada cangkerang siput kon. Semut yang diikat pada benang halus akan berjalan mencari madu mengikut lubang-lubang pada cangkerang. Kemudian, benang linen akan dimasukkan pada lubang mengikut benang halus sebelum ia diikat. Jawapan Daedalus mendedahkan lokasinya kepada Minos: Sicily.

Lantas, Minos berangkat ke Sicily dengan tujuan berunding dengan Cocalus dan mendapatkan orang buruannya itu. Setibanya di istana, baginda dipujuk oleh pemerintah Sicily itu untuk bersiram sebelum menghadapnya. Hakikatnya, ia sebenarnya helah Cocalus untuk mengha.pu.skan duri dalam daging kepada negara kotanya sejak dari awal lagi.

Tatkala Minos enak bersiram, peluang tersebut dimanfaatkan oleh puteri-puteri Cocalus dengan mencurahkan air panas mendidih atau mengikut versi lain, minyak panas ke atas baginda. Akibatnya, pemerintah Knossos itu mangkat di tempat persiramannya sekaligus menamatkan dominasi Crete ke atas negara-negara kota Yunani lain. Ten.te.ra-ten.te.ra Minos yang kehilangan ketua mereka berpecah dengan sebahagiannya memilih menetap sekitar Sicily dan Itali.

Pembu.nu.han baginda di tangan puteri-puteri Cocalus turut menjelaskan kemungkinan punca pengakhiran peradaban Minoan. Pengkaji arkeologi tahu tidak lama selepas kejatuhan tamadun tersebut, kerajaan Mycenaean menakluk Crete pada abad ke-16 SM dan muncul sebagai kuasa baru Laut Aegean.

Pada tahun-tahun terakhirnya, Daedalus memilih untuk menetap di satu koloni Crete bernama Telmessos (kini Fethiye, Turki). Walaupun merupakan sebahagian daripada koloni Crete, pemerintahnya Sarpedon memusuhi Minos sekaligus bersimpati dengan nasib beliau. Daedalus tinggal di situ sehinggalah beliau meninggal dunia akibat patukan ular berbisa.

Di kawasan yang menempatkan kuburnya, sebuah bandar dibangunkan dan diberi nama Daidala. Kota tersebut kemudiannya berkembang berikutan ia terletak di dua wilayah penting iaitu Caria dan Lycia. Menariknya, nama Daidala turut disebut oleh beberapa penulis Rom.

RUJUKAN

Wilson, M. (2021, 10 November). The mythical genius of Daidalos, the first polymath. History Extra.


Mereka Sudah Lama Dalam Pemerhatian Pennywise

Stephen King sedang berjalan diatas sebuah jambatan kayu yang usang apabila beliau mendapat sebuah ilham. Enam tahun seterusnya, beliau mengembangkan ilham tersebut sehinggalah menjadi sebuah novel besar bertajukkan It. Plot cerita ini mengikuti Bill Denbrough, Ben Hanscom, Beverly Marsh, Richie Tozier, Stanley Uris, Mike Hanlon dan Eddie Kaspbrak dalam usaha mereka untuk menewaskan Pennywise. Terdapat juga beberapa antagonis kecil iaitu Henry Bowers, Patrick Hockstetter, Vic Criss dan Belch Huggins.

Adaptasi kali ini tidak menerangkan tentang Pennywise secara mendalam. Namun berdasarkan buku Stephen King, sejarah Pennywise didapati berasal daripada sebuah kelompongan di ruangan angkasa yang dikenali sebagai Macroverse. Pennywise mampu bertukar-tukar rupa, dan bentuk badut merupakan rupa yang seringkali digunakan. Selepas tiba di Bumi, Pennywise akan tidur selama 27-30 tahun sebelum bangun untuk mencetuskan kekecohan. Ia juga sangat suka daging orang yang ketakutan.

Disebabkan itu juga Pennywise lebih suka memangsakan kanak-kanak atas faktor jelas bahawa budak lagi mudah ditakuti. Bill sangat takut jika dipersalahkan atas kem4ti4n Georgia (juga dimangsakan Pennywise). Beverly takut ayahnya yang merupakan seorang pencabul. Richie pula takut diculik atau hilang (sebab itu beliau jumpa poster kehilangan sendiri di rumah Pennywise); sambil itu juga, Richie takut badut. Eddie takut jatuh sakit, dan juga orang sakit oleh kerana bapanya m4ti angkara kanser. Oleh kerana Mike merupakan mangsa keb4k4r4n, m4y4t-m4y4t terb4k4r sangat digeruninya. Ben pula takut akan mumia. Dan Stanley takutkan seorang wanita dalam gambar.

Sedar
atas perkara sebegini, Pennywise sangat pandai bertukar-tukar untuk mencetuskan
ketakutan dalam kalangan mereka. Tetapi pada penghujung filem It, tiada satu bentuk pun benar-benar
menakutkan mereka kerana Bill berjaya meyakinkan semua bahawa Pennywise hanya
pandai berilusi.

Sungguhpun
begitu, sedar atau tidak bahawa Pennywise telah lama memerhatikan
mangsa-mangsanya? Semasa Ben sedang membaca di perpustakaan awam (dimana beliau
diganggu Pennywise), terdapat suatu keratan akhbar yang mengatakan: “B0DY FOUND
BY CANAL NOT BETTY RIPSOM” (M4Y4T DITEMUI DI TERUSAN BUKAN BETTY RIPSOM).

Malah
terdapat juga gambar budak tersebut sebelum dib*n*h Pennywise. Dan menariknya
di latar belakang gambar tersebut berdirinya Pennywise, sambil melihat
sasarannya dengan wajah bengis.

Bulatan
biru tersebut ialah budak yang bakal ditemui. Manakala dibelakangnya dan
dibulatkan dengan dakwat merah ialah Pennywise.

Perkara
ini menunjukkan bahawa Pennywise memerhati
mangsa-mangsanya.

Filem
ini dibuka dengan seorang abang dan adik sedang membuat bot kertas untuk
dihanyutkan hujan. Untuk menyiapkan bot tersebut, Georgie diminta turun ke
bilik bawah tanah untuk mendapatkan gam. Dan disini sudahpun jelas sepasang
mata sedang melihatnya. Setelah disuluh lampu, barulah Georgie tahu bahawa
ianya bukan mata pun. Namun sedar atau tidak, Pennywise sebenarnya memang
berada di situ.

Dalam
satu babak dimana bilik tersebut sedang ditunjuk, sepasang mata sedang
memerhatinya daripada atas:

Setelah siapnya bot tersebut, Georgie pun meletakkannya untuk dibawa arus sebelum hanyut ke longkang dimana Pennywise muncul untuk memb*n*hnya.

Siapalah
yang tidak suka dengan Ben? Beliau merupakan pelajar paling pintar dalam The
Loser’s Club tetapi suka dibuli Henry Bowers. Dan perpustakaan awam merupakan
tempat kegemarannya. Di situ juga Ben diserang oleh seorang mumia tanpa kepala,
yang buat beberapa saat bertukar menjadi Pennywise. Tetapi sebelum Ben turun
mengikuti telur-telur, Pennywise telahpun memerhatikannya dalam rupa pengawas
perpustakaan.

Perkara
ini tidak disedari ramai. Namun semasa Ben membaca buku, di belakangnya ialah
pengawas yang sedang tersenyum dalam keadaan sangat sangat sangat mencurigakan.

Dari
situ juga sebuah belon berterbangan yang membawa Ben ke ruangan bawah dimana
Pennywise mengejarnya. Di sini juga Ben terlihat gambar budak yang diperhatikan
Pennywise, tetapi tidak pasti sama ada beliau sedar atau tidak kelibat badut
tersebut.

Selepas Ben diserang Henry Bowers dan juga kem4ti4n Patrick Hockstetter, beliau berjumpa dengan the Losers’ Club yang membawanya ke lorong untuk diberikan ubat. Disini pun timbulnya Pennywise dengan cara lebih menyeramkan. Kalau dilihat pada dinding, asalnya terdapat gambar kereta dan dua orang lelaki bertopi, bersertakan keratan akhbar mengenai sesuatu pertempuran. Namun apabila Stanley tunduk, timbul pula lukisan badut dengan senyuman m4ut Bill Skasgard.

Kemunculan
Pennywise dalam bentuk seni ini menunjukkan kuasanya yang tidak terbatas
apabila cuba mencetuskan ketakutan dalam kalangan bakal-bakal mangsanya. Lebih
meluas lagi, kali ini Pennywise berjaya mengumpulkan semua sasarannya dalam
kalangan the Losers’ Club sebelum penyertaan Mike Hanlon yang sah selepas
diselamatkan daripada kumpulan Bowers.

Sedang
asyik mereka berbincang tentang Pennywise, giliran Richie tiba untuk
menceritakan apa yang sangat ditakutinya. Ini kerana Richie dilihat belum lagi
diganggu. Tetapi tanpa disedari Richie sendiri, Pennywise sedang berdiri jauh
dibelakangnya. Pada asalnya, pendapat ini boleh dinafikan. Tetapi badut yang
tinggi tersebut sebenarnya adalah Bill Skasgard sendiri dalam pakaian dan mekap
lain pula.

Lebih
mengukuhkan hujah, Richie yang berada jauh tiba-tiba dihulurkan belon pula oleh
badut tersebut, sekaligus menunjukkan bahawa Pennywise berada di situ.

Sebelum
Henry memb*n*h bapanya, terdapat satu siaran televisyen yang agak aneh. Siaran
yang sama juga ditonton bapa Beverly dan juga ibu Eddie.

Seperti
yang diketahui, siaran ini turut melibatkan Pennywise. Apa yang menimbulkan
persoalan ialah, kenapa siaran ini hanya muncul dalam tontonan ibu bapa para
mangsa sahaja.

IT: Chapter Two Akan Tiba
di Pawagam Pada 5 September 2019.


Mengapa Kita Sukar Untuk Berubah?

Kita hanya tinggal lebih kurang enam bulan sebelum memasuki tahun 2019.

Berapa ramai antara kita yang telah mencapai separuh daripada azam tahun ini? Nah, mengaku jujur!

Kajian daripada Universiti Scranton mendapati bahawa hanya 8% daripada mereka yang membuat azam tahun baru berjaya mencapai azam mereka. Jumlah yang amat kecil.

Ramai mengatakan bahawa itu perlu berubah, ini perlu berubah, namun jika ditanya pada diri sendiri, adakah anda sanggup berubah? Tidak ramai yang mahu. Menuding jari itu mudah, namun mengubah diri sendiri itu sukar.

Mengapa kita sukar untuk berubah? Kerana kita sudah selesa dengan perkara yang kita sudah tahu. Otak kita diajar untuk menyukai keselesaan dan berasa selamat, dan perkara yang tidak dapat dijangka atau tidak diketahui itu menakutkan dan membuatkan kita tidak selesa.

Ya, perubahan akan membuatkan kita tidak selesa. Dari ketidakselesaan itu barulah kita akan belajar dan menjadi lebih baik, ya tak?

Jika anda mahu menurunkan berat badan, adakah dengan baring menonton TV akan membautkan berat menurun? Sudah tentu tidak! Berat akan menurun hanya dengan penat lelah dan usaha – bersenam dan mengamalkan pemakanan yang sihat.

Perkara ini sukar kerana ia memerlukan anda mengubah gaya hidup. Jika sebelum ini, selepas waktu bekerja anda balik rumah, makan dan berehat. Selepas ini, anda perlu memaksa diri bersenam di taman dan kemudian, barulah kembali ke rumah untuk makan dan berehat. Itu jika anda bujang.

Jika anda sudah berkahwin dan mempunyai anak, lagi sukar untuk dilakukan. Namun bukanlah mustahil dengan adanya sokongan pasangan. Jika ada orang lain boleh lakukan, mengapa tidak anda, ya tak?

Sebenarnya mahu berubah itu mudah.

Mengapa saya katakan mudah?

Yalah, jika mahu kurus, pergi bersenam!

Mahu kaya? Berusaha cari duit!

Mahu bercuti? Kumpul duit dan pergi!

Apa yang menghentikan anda?

Alasan.
Alasan.
Alasan.

Ada saja alasan kita untuk tidak melakukannya.

Sebenarnya kita malas. Azam tidak kukuh. Diri tidak kuat. Kita lemah sebenarnya. Kita sukakan kehidupan yang kita sudah biasa. Kita tidak mahu mencabar diri melakukan sesuatu yang lebih baik untuk diri dan memperbaiki diri.

Salah satu persepsi salah mengenai perubahan ialah kita ingat kita boleh berubah sekelip mata. Itu salah. Perubahan mengambil masa, terutama perubahan pada tingkah laku dan tabiat kita.

Bayangkan, sudah 20 tahun kita mengamalkan pemakanan tidak sihat, makan di kedai mamak hampir tiap malam, minum teh tarik dan air ais tiap hari, takkan semudah memetik jari, tabiat kita itu akan berubah ya tak?

Pakar psikologi terkemuka, James Prochaska memperkenalkan Transtheoretical Model of Behavior Change dan mengenal pasti lima tahap yang perlu dilalui oleh seseorang individu yang mahu mengubah tabiat lama ke tabiat baharu. Dan selalunya, invidividu tidak akan, dengan mudah melalui setiap tahap dalam turutannya. Biasanya individu akan terbabas dan kembali ke tahap satu atau dua sebelum menyambung semula. Kajian ini menunjukkan bahawa sesungguhnya, untuk berubah itu bukanlah mudah.

Dalam dunia sains pula, ada konsep yang dipanggil tenaga pengaktifan (activation energy), yang mana tenaga minimum diperlukan agar suatu reaksi kimia dapat berlaku. Hanya apabila keperluan tenaga minimum itu dapat dicapai, barulah reaksi akan berlaku. Lebih sukar dan rumit reaksi tersebut, lebih tinggi tenaga pengaktifan diperlukan untuk memulakan reaksi.

Hal ini sama saja dengan perubahan, lebih sukar dan berat aktiviti yang perlu dilakukan untuk berubah, lagi banyak tenaga dalaman yang diperlukan untuk kita melakukannya. Sedar atau tidak, biasanya kita akan bermalasan dan memberi seribu satu alasan untuk tidak melakukan sesuatu? Walhal, anda hanya perlu bangun, menukar pakaian dan berlari? Namun ada saja alasan kita, hendak hujanlah, nanti penatlah, dan sebagainya. Kadang-kadang, penyelesaian terbaik ialah menjerit kata semangat dan lakukan saja, agar tenaga dalaman tercetus dan menolak semangat kita untuk berlari!

Untuk lebih mudah untuk kita melakukan perubahan, ada beberapa tip mudah untuk dilakukan:

Pertama, mudah dan ringkas.

Letak azam yang mudah untuk dicapai, yang tidak membuatkan kita rasa stress yang teramat hingga perlu mengubah 360 darjah kehidupan kita. Mulakan dengan berlari 1 jam dua kali seminggu sahaja, sebagai contohnya. Nanti selepas dua bulan, tingkatkan pula ke tiga kali seminggu dan seterusnya. Jangan pula letak 1 jam lima kali seminggu terus, nanti anda juga yang runsing, ya tak.

Kedua, boleh capai.

Sasarkan untuk mencapai simpanan RM1 juta dalam masa lima tahun, dan bukannya satu tahun. Buat pelan jangka pendek dan jangka panjang agar anda boleh rancang tindakan dan lihat pencapaian.

Ketiga, buat satu persatu.

Jangan pula anda mahu ubah lima perkara dalam satu-satu masa. Kajian mendapati tabiat lebih mudah diubah sekiranya anda fokus kepada satu dalam satu masa. Sebagai contoh, anda mahu tidur awal dan bangun awal, kemas rumah sebelum tidur, bersenam sesudah bangun pagi dan makan sarapan yang sihat.

Itu empat perkara yang mahu dilakukan, jadi cuba fokus untuk ubah satu perkara dahulu iaitu tidur awal dan bangun awal. Selepas beberapa minggu, jika sudah biasa maka boleh fokus terhadap mengubah tabiat lain pula. Jika anda cuba untuk mengubah pelbagai tabiat dalam satu-satu masa, akan akan stres dan mudah mengalah sekiranya anda tidak berjaya.

Keempat, sokongan.

Cari orang yang rapat dengan anda untuk menyokong anda. Pasangan, ibu bapa, sahabat baik atau mereka yang mempunyai matlamat yang sama dengan anda, geng untuk menguruskan badan sebagai contohnya, maka anda akan lebih bersemangat untuk mengubah tabiat. Biasanya merekalah yang akan mengingatkan anda tentang jadual, tanya perkembangan anda, mendengar keluh kesah anda dan sebagainya.

Berubah itu boleh jadi mudah atau sukar, semuanya bergantung kepada diri sendiri. Jika mahu berubah, lakukan saja. Usah beri alasan.

Bacaan lanjut:

Just 8% of People Achieve Their New Year’s Resolutions. Here’s How They Do It.

New Years Resolution Statistics

Why Is Change So Hard?

Why Change is so Hard: The Chemistry of Habits

8 Reasons Why It’s so Hard to Really Change Your Behavior


Berakhirnya WCW

Jika korang peminat wrestling di era 90an,
korang ada dua pilihan untuk menonton gusti. WWF (kini WWE) dan WCW.

Menjadi peminat wrestling sejak zaman arwah
atok yang merupakan peminat Ricky Steamboat, Ric Flair, Macho Man Randy Savage,
Ultimate Warrior dan Hulk Hogan, saya dan adik saya mula menyewa tape wrestling
di era Shawn Michaels, Undertaker, Bret Hitman Hart, Razor Ramon dan Yokozuna.

Pun begitu pada masa ini juga ada pesaing
WWF iaitu World Championship Wrestling atau WCW. Rancangan pay per view mereka
yang power seperti The Great American Bash dan SuperBrawl, seringkali dapat
menyaingi rancangan WWF seperti Wrestlemania atau Survivor Series.

Menjelang tahun 1995 selepas kejadian pecah
kayfabe (watak dalam wrestling) selepas Scott Hall (Razor Ramon) dan Kevin Nash
(Diesel) keluar dan ke WCW, Vince McMahon mula kehilangan ramai star yang mula
menuju ke WCW kerana pemiliknya, Ted Turner memiliki wang yang lebat.

Menjelang 1997, WWF kehilangan ramai lagi
star dan rating mereka dalam Perang Malam Isnin (Monday Night Wars),
menunjukkan kejatuhan kepada WWF dan seolah-olah WCW adalah masa depan gusti.

Kejadian diburukkan lagi dengan Montreal
Screwjob yang melibatkan antara dua star terbesar WWF, Bret Hart dan Shawn
Michaels, dan pemergian Bret ke WCW meranapkan lagi rating WWF.

Gimik musuh secara gang seperti Four
Horseman, New World Order (nWo) menarik perhatian peminat gusti termasuk aku
sampai satu tahap saya sendiri dah malas ikut WWF dan mula mengikuti Sting
membelasah geng nWo yang mengganas.

Sehinggalah Stone Cold Steve Austin, The
Rock, Mick Foley, Triple H dan geng DXnya, Kurt Angle, Hardy Boyz, Dudley Boyz
berserta star pertengahan seperti Rikishi Phatu, D’Lo Brown, Hardcore Holly,
Ken Shamrock dan Edge di era Attitude melonjakkan WWF.

Gimik yang dilakukan Stone Cold menarik
perhatian ramai peminat gusti sehinggakan baju yang print tulisan “Austin
3:16” yang boleh diprint dengan mudah tu pun dijual dengan harga $50
(RM190 pada masa itu) tu pun ramai yang sanggup membeli.

Akibat popularnya Stone Cold dan The Rock
dalam Attitude Era, WCW hilang daya persaingan kerana dipenuhi wrestler tua.

Sudahnya pada tahun 2001, WCW menamatkan
persaingannya apabila Vince McMahon membeli syarikat tersebut, sebelum
dijadikan drama kayfabe kononnya WCW menawan WWF menerusi Alliance yang
dipimpin Shane McMahon dalam Invasion, sebelum berakhir dengan pasukan The Rock
kononnya menyelamatkan WWF daripada WCW dengan menewaskan pasukan Stone Cold
(konon khianat join WCW Alliance) dalam Survivor Series.

Apapun generasi baru mungkin tidak kenal
WCW, tetapi beberapa legend WWE seperti Chris Jericho, Chris Benoit, Booker T,
Rob Van Dam (dari ECW sebelum ke WWF) juga pernah beraksi di WCW.

Selepas hilangnya WCW, WWF/E pun tidak ada
saingan dan mula hilang daya kompetitif. Seperti juga Amerika Syarikat yang
hilang selepas kejatuhan Soviet, kekuatan WWF/E pun sudah hilang bisanya bila
tiada lagi WCW.

Sebenarnya bagus bila ada pesaing sebab
dengan adanya pesaing, kita akan jadi kompetitif dan terus berusaha untuk jadi
yang terbaik.


Benarkah Uthmaniyah Ialah Empayar Penjajah?

Saya telah di’tag’ oleh sahabat saya tentang satu penulisan yang menyatakan bahawa Sultan Salim I dan Daulah Uthmaniyah hanyalah sama seperti penjajah-penjajah barat iaitu Portugis, Belanda, Perancis dan sebagainya.

Sultan Salim I didakwa menjajah Mesir dan melakukan kezaliman. Benarkah begitu?

Tuduhan ini selalunya datang dari pihak-pihak yang anti Uthmaniyah seperti Orientalis dan Nasionalis Arab. Sebenarnya tuduhan ini telah lama dijawab oleh ramai ahli akademik. Antaranya Ahmed Akgunduz dan Prof Mehmet Maksudoglu.

Terlebih dahulu, saya ingin menjawab tentang peribadi Sultan Salim I dan penguasaannya ke atas Mesir:-

1) Sultan Salim I memiliki peribadi yang sangat baik. Hal ini diakui oleh Dr Ali Muhammad As-Solabi. Beliau menulis:-

“Sultan Salim merupakan seorang yang berpengetahuan tinggi, dihormati, dan bijaksana. Budi pekertinya sangat elok, berpandangan jauh, berfikiran luas, mahir dalam urusan pentadbiran dan sangat tegas”.

2) Sultan Salim menghembuskan nafasnya yang terakhir ketika sedang membaca Al Qur’an. Ini tanda kemuliaan yang Allah berikan padanya.

3) Para ulama Uthmaniyah mengiktirafnya sebagai mujaddid kerana jasa-jasanya yang besar kepada Islam.

4) Dua orang Sultan Sufi yang sangat berjasa kepada Ahli Sunnah Wal Jamaah dalam menyekat perkembangan Syiah ialah Sultan Salahuddin Al Ayyubi yang menyekat pengaruh Kerajaan Syiah Fatimiyyah dan Sultan Salim I Uthmaniyah yang menyekat pengaruh Kerajaan Syiah Shafawiyah.

5) Begitu jahatnya kerajaan Shafawiyah ini dan begitu bencinya mereka kepada Ahli Sunnah Wal Jamaah hingga mereka memusnahkan makam dua orang tokoh yang sangat dihormati oleh Sunni iaitu Syeikh Abdul Qadir al-Jailani dan Imam Abu Hanifah, iaitu ketika Shah Ismail (Sultan Shafawiyah) menawan Baghdad tahun 1512.

Pada tahun 1534, Daulah Uthmaniyah berjaya menawan kembali Baghdad dari tangan Shafawiyah, maka putera Sultan Salim iaitu Sultan Sulaiman al-Qanuni membaik pulih dan memelihara kembali makam Syeikh Abdul Qadir al-Jailani dan Imam Abu Hanifah.

6)Kerajaan Shafawiyah juga bersekongkol dan bekerjasama dengan Portugis dalam memerangi Daulah Uthmaniyah. Kerajaan Shafawiyah mengiktiraf kuasa Portugis di Hormuz.

7) Sebelum menyerang kerajaan Shafawiyah, Sultan Salim mengutuskan surat kepada Shah Ismail agar beliau bertaubat dari kejahatan-kejahatannya. Namun surat itu diabaikan. Shah Ismail berterusan mengancam Daulah Uthmaniyah dan pengikut Ahli Sunnah Wal Jamaah.

8) Dengan itu, pada tahun 1514, Sultan Salim melancarkan perang ke atas kerajaan Shafawiyah dalam Perang Chaldiran dan baginda memperolehi kemenangan.

9) Sultan Salim I pernah mengutuskan surat kepada Sultan Mamluk di Mesir untuk bekerjasama dengannya dalam menyekat fahaman Syiah yang dikembangkan oleh Kerajaan Shafawiyah. Namun Sultan Mamluk mengambil sikap neutral. Lebih malang lagi, Sultan Mamluk kemudiannya menyokong dan membantu Kerajaan Syiah Shafawiyah.

10) Tidak dinafikan bahawa Sultan-sultan Mamluk yang terdahulu sangat berjasa pada dunia Islam terutamanya dalam menewaskan Mongol dan tentera salib Eropah seperti Sultan Zahir Baybar, Sultan Saifuddin Qutuz dan Sultan Qalawun. Namun Sultan Mamluk yang sezaman dengan Sultan Salim ini iaitu Sultan Qansu Ghawri adalah sultan yang zalim dan melanggar syariat-syariat Islam.

11) Punca utama Sultan Salim Uthmaniyah menyerang Mesir adalah kerana para ulama Mesir meminta pertolongan Sultan Salim untuk membanteras kekejaman Sultan Qansu Ghawri.

12) Para ulama Mesir telah mengadakan pertemuan sulit dengan seorang duta Uthmaniyah yang datang ke Mesir. Mereka mahu meminta pertolongan Sultan Salim I bagi membenteras kezaliman yang dilakukan oleh Sultan Qansu Ghawri. Para ulama Mesir mendakwa Sultan Qansu Ghawri telah melanggar hukum-hukum Allah. Oleh itu, mereka sangat mengharapkan agar Sultan Salim I menyerang Sultan Qansu Ghawri di Mesir.

13) Rakyat jelata juga sangat mengharapkan agar Sultan Salim I dapat menewaskan Sultan Qansu Ghawri. Ini dapat dibuktikan ketika Sultan Ghawri mengunjungi Syria, kanak-kanak di Halab memerlinya dengan teriakan “Semoga Allah yang Maha Berkuasa membantu kamu wahai Sultan Salim!”

13) Sebab itulah selepas Sultan Salim I berjaya menakluki Mesir, baginda berkata kepada Tuman Bey II seperti berikut:-

“Aku datang menyerang kamu (Mesir) ini hanya kerana menurut fatwa seluruh ulama. Aku sebelum ini mengarahkan jihadku ke atas Rafidhah (kerajaan Shafawiyah) dan kaum perosak (Portugis). Namun apabila pemerintah kamu, al-Ghawri bersikap kejam, membawa tentera ke Halab, bersekutu dengan Syiah serta bertindak menyerang kerajaanku……”

Dalam penulisan tersebut juga menafikan peranan bantuan Uthmaniyah ke atas Nusantara (Alam Melayu). Ini sangat menyimpang sekali. Saya akan jawab dalam penulisan yang akan datang pula berkaitan perkara ini.

Saranan saya, bacalah sumber sejarah tentang Uthmaniyah secara menyeluruh dan dari pelbagai sumber yang dipercayai. Kemudian nilaikan sendiri.


Sistem Penebat Kebakaran Dalam Rumah Tradisional Melayu

Saat ini, keluarga dan sahahat-sahabat saya di Selangor sedang diuji dengan keputusan bekalan air. Semoga terus tabah atas dugaan yang agak berat ini dan semoga kerajaan Selangor dapat menyelesaikan masalah ini dengan segera.

Kepentingan air dalam kehidupan seharian kita mencapai tahap paling mustahak, terutama bagi tujuan ibadat dan sumber minuman. Hal ini mengingatkan saya tentang kepintaran silam dalam mengurus dan mengelola penggunaan air di rumah.

Dalam ilmu pembinaan rumah tradisional Melayu, ada beberapa ruangan yang penting bagi membentuk sebuah rumah iaitu serambi, rumah ibu, bilik, ruang selang dan dapur. Manakala tandas dan bilik air dibina terpisah dari rumah.

Ruang selang terletak antara dapur dan rumah ibu yang merupakan ruangan induk. Antara kepentinagn ruang selang ini adalah seperti berikut:-

1) tempat masuk tetamu perempuan
2) tempat berehat isi rumah wanita
3) kawasan penebat keb4k4ran
4) tempat mandi jen4z4h

Oleh kerana dapur-dapur pada zaman dulu menggunakan dapur kayu, jadi ruang dapur mudah terb4k4r. Sehubungan itu, ruang selang berfungsi sebagai penebat keb4k4ran iaitu menghalang 4p1 dari dapur merebak ke bahagian rumah ibu, bilik, dan serambi.

Dengan itu, ruang selang ini kebiasaannya tidak berbumbung atau berbumbung tetapi terdapat lubang untuk air hujan masuk. Air hujan yang turun akan dicorongkan ke tempayan-tempayan yang disusun di dinding antara ruang selang dan dapur.

Sekiranya berlaku keb4k4ran dari dapur, maka api dapat dipadamkan atau dicegah dari air tempayan-tempayan yang diletakkan di ruang selang.

Air hujan yang tersimpan dalam tempayan-tempayan yang diletakkan di ruang selang itu bukan sahaja berfungsi penebat keb4k4ran, malah ia juga digunakan sebagai sumber air wuduk, air minum dan air untuk memasak.

Sebab itu jugalah ruang selang ini selain berfungsi sebagai kawasan penebat keb4k4ran, ia juga berfungsi sebagai tempat memandikan j3na2ah. Begitulah kepintaran ilmu senibina Melayu silam dalam mengelola dan mengurus ruang serta sumber alam.

Hasanuddin Yusof
Maktab Penyelidikan
Tamadun Alam Melayu dan Islam


Membantah Naratif Songsang MGAG Terhadap Bahasa Melayu

Kelakar saya melihat betapa biasnya MGAG dalam mereka konon mahu melawan perkauman dengan mempromosikan secara besar-besaran perbuatan perkauman seorang lelaki bernama Rejang, tetapi dalam masa yang sama, mereka membisu apabila sikap perkauman yang lebih dasyat seperti penghinaan ke atas orang Melayu, raja-raja Melayu, sejarah Melayu bahkan terhadap Bahasa Melayu itu sendiri yang sebenarnya datang dari tangan jahil mereka.

Beberapa hari sebelum hari ini, kita dapat melihat bagaimana MGAG dengan jalang dan penuh menjijikkan melontarkan penghinaan ke atas Bahasa Melayu dengan tuduhan bahawa bahasa ini merupakan sebuah bahasa yang asyik meniru Bahasa Inggeris sahaja tanpa MGAG mempunyai pengetahuan yang tepat dalam bercakap mengenai Bahasa itu sendiri. Sebenarnyta MGAG, janganlah terlalu apologetic terhadap bahasa negara sendiri dan mengangkat terlalu keterlaluan Bahasa Inggeris itu sendiri.

Sebuah bahasa akan berevolusi sesuai mengikut peredaran zaman. Bahasa Melayu Kuno ketika masih kuat menerima pengaruh agama Hindu-Buddha di rantau ini sangat pekat dengan kata-kata pinjaman daripada Bahasa Sanskrit, menunjukkan pengaruh agama dari benua kecil India ini kepada ketamadunan Melayu. Apabila pengaruh Islam datang, penerimaan banyak kosa kata Arab dan Parsi mula memasuki ke dalam bahasa ini kerana mustahaknya kosa kata baru untuk gambarkan pandangan baru umat Melayu yang baru sahaja dipengaruhi cahaya hidayah.

Tambahan pula ketika ini pelabuhan Melaka berada di zaman kemuncaknya, sekaligus menjemput pedagang-pedagang dari pelbagai wilayah asing seperti India, China, Eropah, Jepun dan pelbagai wilayah pelusuk dunia, sekaligus menyebabkan Bahasa Melayu menyerap pelbagai kosa kata baru dari pelbagai bangsa dan bahasa di dunia. Kemudian, ketika tuan orang putih yang dibanggakan oleh MGAG datang menjajah kita, maka kita mula menerima banyak pinjaman kata dari Bahasa Inggeris. Setiap fasa-fasa sejarah Bahasa Melayu dibahagikan oleh para ahli bahasa dalam beberapa fasa iaitu Bahasa Melayu Kuno, Bahasa Melayu Klasik dan Bahasa Melayu moden.

Adapun janganlah bersorak Bahasa Inggeris yang MGAG puja sebagai “tuan” itu sebagai punya “prestij” yang didabikkan. Bahasa Inggeris juga juga tidak lepas dari fasa pinjaman yang saya percakapkan. Bahasa Inggeris merupakan sebuah bahasa dari cabang Bahasa Germanic. Dalam Bahasa Inggeris, Bahasa dari cabang keluarga Bahasa Romance (Latin, Perancis etc) menguasai sekurang-kurangnya 56 peratus Bahasa Inggeris berdasarkan kajian daripada University of New England, Australia pada tahun 2006, manakala Bahasa Germanic itu sendiri hanya merangkumi sekadar 15 % sahaja dalam Bahasa Inggeris menunjukkan bahawa betapa sikitnya kosa kata asal dari keluarga Germanic yang masih tinggal.

Dalam kajian lain yang dibuat oleh Joseph M. Williams yang merupakan professor bahasa di University Chicago menyatakan bahawa kira-kira 58 peratus dalam 10, 000 patah perkataan Bahasa Inggeris yang selalu digunakan dalam kehidupan seharian kita datang dari Bahasa Romance, di mana 29 peratus daripadanya ialah Bahasa Latin, dan 29 peratus lagi datang daripada Bahasa Perancis. Selebihnya 6 peratus pula datang dari Bahasa Greek manakala bakinya adalah dari Bahasa Germanic sendiri dan bahasa asing termasuk Bahasa Melayu. Gambaran lebih jelas diungkapkan dalam infografik di bawah.

Kenapa perkara sebegini boleh terjadi pada Bahasa Inggeris? Antara faktor yang dibahaskan ialah pengaruh Bahasa Latin ketika ia masih sebuah lingua franca di Benua Eropah dan proses transalsi kebanyakan manuskrip ilmu dari Latin menyumbang kepada pengaruh Bahasa Romance ke dalam Bahasa Inggeris. Namun, faktor yang paling besar ialah apabila Penaklukan Norman ke atas England pada tahun 1066 telah membawa pengaruh Bahasa Perancis ke dalam England, bahkan Bahasa Perancis juga pernah menjadi Bahasa Pentadbiran pada ketika ini. Jadi, bukanlah sesuatu yang menghairankan kalau anda dapat melihat akar kepada kebanyakan kosa kata dalam Bahasa Inggeris datang daripada bahasa asing, yang bukanlah serumpun dengan mereka.

Fenomena yang sama dapat dilihat pada Bahasa Sepanyol. Ya, Bahasa Sepanyol merupakan sebuah Bahasa Romance seperti mana Bahasa Latin dan Perancis. Apabila Tariq bin Ziyad menakluk Sepanyol ke dalam sfera pengaruh empayar Umaiyyah, ia menandakan detiknya kemasukan pengaruh kebudayaan Arab ke dalam Sepanyol bermula dari senibina sehinggalah ke bahasanya. Dikatakan bahawa pada hari ini, terdapat 4000 akar kosa kata dalam Bahasa Sepanyol dapat dijejak sejarahnya kepada perkataan Bahasa Arab padahal Bahasa Arab ialah sebuah keluarga bahasa Semitic.

Bukti lain untuk menguatkan hujah ini adalah pada wujudnya 60 peratus kosa-kosa kata Sino-Korea dalam Bahasa Korea moden pada hari ini. Pengaruh Bahasa Cina dalam Bahasa Korea ini dapat dijejak seawal abad ke-2 Masihi apabila Korea mula mengadaptasikan tulisan Cina ke dalam tamadun mereka. Pengaruh Bahasa Cina di dalam Bahasa Jepun juga mempunyai sejarah yang lebih kurang sama dengan Bahasa Korea. Bahasa Sino-Jepun atau dipanggil sebagai kango ini diperkirakan wujud dan menjadi asas kosa kata Bahasa Jepun sehingga 60 peratus pada hari ini! Dipercayai pengaruh Bahasa Cina mula memasuki Bahasa Jepun pada sekitar abad ke-5 sehingga abad ke-9 Masihi, lagi-lagi pada zaman Dinasti Tang.

Seperti mana yang dikongsikan oleh sahabat penulis saya Ayman, contoh pengaruh Bahasa Cina pada dua bahasa ini ialah pada kosa kata sejarah dalam Bahasa Cina ialah “lishi” (sebutan Mandarin), dalam Jepun jadi “rekishi”, dalam Korea jadi “yeoksa”. Telefon – Cina: “dianhua”, Jepun: “denwa”, Korea: “jeonhwa”. Matahari – Cina: “taiyang”, Jepun: “taiyou”, Korea: “taeyang”. Kiranya pengaruh Bahasa Cina ke atas Bahasa Jepun dan Bahasa Korea adalah persis seperti pengaruh Bahasa Romance ke atas Bahasa Inggeris di Eropah.

Dari tiga bukti yang saya persembahkan di atas, maka kita dapat simpulkan bahawa proses pinjaman kosa kata dari bahasa atau tamadun lain adalah sebuah kebiasaan yang dapat dijejak dalam pelbagai bahasa di dunia. Hanya mereka yang jahil, perkauman, sanggup bermain dengan kad yang menjijikkan sanggup mengunakan frasa ini demi menjatuhkan Bahasa Kebangsaan.

Tidak apa yang perlu dimalukan dan diketawakan pada Bahasa Melayu kita. Yang penting, Bahasa Melayu pernah mencapai zaman kegemilangannya, mencatat ribuan manuksrip ilmu dan menjadi lingua franca. Daripada kita bermain dengan falasi merendahkan bahasa agung ini, adalah moleknya kita sama-sama menaikkan bahasa ini mencapai kegemilangan silam mereka!

Kepada MGAG, berhentilah daripada mencurah api ke dalam hubungan perpaduan Malaysia, pada saat segenting ini… dan jangan lupa tatap dengan mata kepala sendiri bagaimana bahasa “tuan orang putih” anda meminjam kosa kata Bahasa Melayu di bawah. Ini ialah senarai bahasa Melayu yang dipinjamkan ke Bahasa Inggeris.

Dan banyak lagi…